Sarawak catat satu lagi kematian

SHEILA ZAIDI

KUCHING : Sarawak merekodkan satu lagi kes kematian semalam menjadikan
jumlah kematian di negeri ini sebanyak 14 kes.

Sekretariat Jawatankuasa Pengurusan Bencana Negeri (JPBN) Sarawak berkata
mangsa kematian keempat belas itu merupakan seorang perempuan warga tempatan
berumur 47 tahun dari Kuching.

“Mangsa mula mengalami batuk dan demam pada 2 April yang lalu dan
dimasukkan ke Hospital Umum Sarawak (HUS) pada 8 April.

“Mangsa kemudiannya disahkan positif Covid-19 pada 10 April 2020 dan
meninggal dunia semalam pada jam 7.36 pagi,” katanya kepada pemberita
dalam satu kenyataan semalam.

Menurut JPBNS, punca jangkitan ke atas mangsa bagaimanapun masih dalam
siasatan.

Sementara itu, katanya, tujuh lagi kes baharu positif Covid-19 dilaporkan
semalam menjadikan jumlah bilangan kes di Sarawak sebanyak 341 kes sejak kes
positif pertama dilaporkan pada 13 Mac 2020 dan kesemua tujuh kes tersebut
sekarang sedang dirawat di HUS.

Manakala sebanyak 185 kes baharu Orang Yang Disyaki(PUI) dilaporkan
menjadikan jumlah keseluruhan sebanyak 2,525 kes, katanya.

Daripada jumlah itu, 2,091 kes adalah negatif dan 93 kes PUI masih menunggu
keputusan makmal, ujarnya.

Kuching merekodkan jumlah PUI tertinggi iaitu 156 kes diikuti Kota
Samarahan 13, Bau (tujuh), Serian dan Miri masing-masing tiga, Betong, Kapit
dan Bintulu pula masing-masing merekodkan seorang PUI.

“Terdapat penambahan seramai 41 rakyat Sarawak yang tiba dari luar
negara, Semenanjung, Sabah dan Labuan menjadikan jumlah keseluruhan seramai 753
orang yang telah ditempatkan di Pusat Kuarantin sebagai Orang Di Bawah
Pengawasan (PUS).

“Di Kuching, seramai 107 PUS ditempatkan di Hotel Hock Lee, 85 orang
di Hotel Rajah Court Dormani dan 78 orang di Hotel Kuching Park,” kata
beliau.

Sementara di Miri, 81 PUS ditempatkan di Hotel Mega, 45 di Hotel Somerset,
13 orang di Ostay Inn, 40 di Cosy Inn, 63 di Imperial Palace dan 13 orang di
Eastwood Resort.

Manakala di Limbang, 88 PUS ditempatkan di Hotel Purnama dan di Bintulu
pula 140 PUS di kuarantin di Hotel Park City Everly.

See author's posts


Lelaki ngirauka ati ditan polis

SIBU: Polis ngetan seiku lelaki laban dipeda ngirauka ati ba atas beranda siti rumah di Jalan Pedada  pagi kemari.

Sapit Kepala Polis Pelilih Sibu Superintenden Collin Babat madahka, orang ke ngaga kompelin nemu lelaki nya bisi ba endur nya lebuh iya ninga munyi ke ragak ba luar rumah nya.

“Lebuh orang ke ngaga kompelin meresa ba mua pintu bilik, iya tepedaka seiku lelaki ke enda dikelala megai siti tangga aluminium ba luar.

“Lebuh ditanya, suspek madahka diri deka ngaduka air-condition ba luar rumah nya. Orang ke ngaga kompelin nya irau sereta terus ngangauka polis,” ku iya madahka pengarang berita kemari.

Ku iya, pengudah nerima penerang ke baka nya raban polis berumban ngelawa endur nya bejalaika pengawa mansik.

“Lebuh suspek ditanya sereta ditasat, iya enda ulih meri batang kebuah ke engkeman nama kebuah iya bisi ba endur nya.

“Ari asil pengawa mansik suspek ke beumur 31 taun nya bisi 12 rikot jenayah enchuri reta tengkira enggau narkotik. “Suspek dibai ngagai Balai Polis Sentral Sibu

See author's posts


SPR perlu perkenal undi dalam talian

KUCHING: Suruhanjaya Pilihan Raya (SPR) perlu memikirkan kaedah jangka panjang, bagi membolehkan pengundian dalam talian untuk proses mengundi pada pilihan raya terutama di negeri ini.

Naib Presiden Parti Pesaka Bumiputera Bersatu (PBB) Dato Sri Abdul Karim Rahman Hamzah berkata zaman sekarang adalah era digital dan SPR harus mewujudkan alternatif untuk mengundi secara digital.

“Jika kita boleh mempercayai sistem perbankan dalam talian, kenapa SPR tidak boleh mempercayai dan mencipta sistem sedemikian untuk digunakan untuk mengundi?

“Itulah jalan ke hadapan. SPR jangan tidur. SPR perlu melihat (alternatif) lebih ke hadapan yang boleh mewujudkan sistem pilihan raya yang lebih baik,” katanya.

Beliau yang juga Menteri Pelancongan, Industri Kreatif dan Seni Persembahan berkata demikian selepas majlis perasmian Malaysia Inbound Chinese Association (MICA) Foliday di sini, semalam.

Abdul Karim diminta mengulas hasrat kerajaan Sarawak untuk memberi subsidi tambang bagi membolehkan pelajar negeri ini yang menuntut di Semenanjung pulang mengundi apatah lagi kini mereka berusia 18 hingga 21 tahun sudah layak mengundi buat kali pertama.

Beliau berkata sekiranya kaedah mengundi dapat dilaksanakan secara dalam talian, ia akan mewujudkan sistem pilihan raya yang lebih baik.

Bagaimanapun katanya, sistem mengundi dalam talian tidak dapat dilaksanakan untuk pilihan raya umum ke-15 dan ia lebih kepada usaha jangka panjang jika SPR memilih untuk berbuat demikian.

Menjelaskan lebih lanjut usaha memberi subsidi kos penerbangan untuk pelajar, beliau berkata perkara itu perlu diteliti lagi.

“Ini kerana pemberian subsidi kepada mereka untuk balik adalah satu kesalahan (di bawah akta) pilihan raya. Walaupun kita tidak tahu siapa yang akan mereka undi, tindakan membiayai tiket penerbangan balik mereka boleh dilihat sebagai satu kesalahan pilihan raya.

“Jadi kita kena kaji perkara tersebut secara mendalam. Saya pasti Premier Sarawak suka untuk melihat mereka balik bagi mengundi tetapi jika mereka melihatnya sebagai satu kesalahan, kita kena teliti betul-betul kerana kita tidak mahu melakukan apa-apa kesalahan ketika pilihan raya,” katanya.

Ketika Program Lan Berambeh di Kuala Lumpur malam kelmarin, Premier Sarawak, Datuk Patinggi Tan Sri Abang Johari Tun Openg berkata pihaknya akan mempertimbangkan pemberian subsidi kepada anak Sarawak untuk pulang mengundi pada PRU-15 nanti.

Oleh RYNNA SHA’ERRA

See author's posts


Bujang Berani Iban Dua

Tusun Ke-7

ORANG KAYA PEMANCHA NANANG

Nanang anak tuai O.K.P. Dana “Bayang” menyadi bujang berani ti benama Luyoh enggau Aji. Iya bebini jadi enggau Rabai anak Orang Kaya Panglima Randi ti bensumbar “Rantai”. Entua iya Orang Kaya Panglima Randi mega digelar bujang berani Iban Saribas ti serambau enggau apai iya O.K.P. Dana “Bayang”.

Udah Aji mati ngelaban bala Raja di Sungai Langit dalam taun 1858, Nanang nganti Aji nyadi tuai Iban Padeh enggau Ulu Layar.

Maya agi biak Nanang bemimpi asai ke niki Bukit Santubung lalu betemu enggau Kumang.

“Lalu mih Nanang. Lalu tama ke dalam bilik peninduk aku kitu mih. Panggau ke sepiak kanan nuan nya mih peninduk nuan. Iya ke tengah nya peninduk aku. Iya ke muak ke kiba peninduk aku nya enggi Ngumbang “Berauh Langit”. Nya alai enti ngayau, Ngumbang enda ulih ngalahka nuan,” ku Kumang.

Udah Nanang ninga jaku Kumang munyi nya, iya pan tedani. Asai ke ukai mimpi, ku iya bejaku kediri dalam ati.

Nanang mega kala bemimpi diberi Kumang enggau indai iya mandi. Maya ke mandi nya indai Kumang pan bejaku.

“Udah diberi aku mandi tu, nuan Nanang deka nyadi bujang berani sebaka enggau sida Keling seduai Laja di Panggau Libau din,” ku indai Kumang.

MANTU SHARIF MASAHOR

Udah Aji mati di Sungai Langit, Luyoh pan nurun ke Mukah lalu betemu enggau Sharif Masahor. Maya nya tuai bansa Melanau nya endang bemunsuh enggau Raja Brooke. Udah ti berunding enda lama, Sharif Masahor pan setuju nyendiaka bala pengayau enggau senyata ti deka dikena Luyoh enggau Nanang ngelaban perintah Raja. Enda lama udah nya seduai pan nirika kubu di Nanga Spak. Enggau ati bendar seduai deka bebalaska pemati adi seduai Aji.

Dalam taun 1858, kubu nya alah diserang Tuan Watson, Bakir enggau Abang Aing. Sebulan udah nya Nanang nirika kubu baru tang alah mega diserang bala Tuan Watson enggau bala Bakir ari Kubu Betong.

Udah ti alah dua kali ngelaban bala perintah Raja, Nanang seduai Luyoh pan rari ke Bukit Sadok lalu begempung enggau Libau “Rentap” taun 1858. Bedil “Bujang Timpang Berang” ti ulih apai seduai di Sambas mega dibai seduai ke Bukit Sadok.

Ari kuta di Bukit Sadok Nanang seduai Luyoh nguluka bala seduai enggau bala Rentap nulung Sharif Masahor ngelaban perintah Raja di Mukah. Naka ulih sida sebuat nulung bala Melanau ngetanka kubu Sharif Masahor di Mukah enggau di Igan. Udah ti mantu Sharif Masahor bala Nanang enggau Luyoh pan mulaika diri ke Bukit Sadok.

Enda lama udah nya Nanang enggau Luyoh pan ninga berita ti enda manah pasal pangan seduai Sharif Masahor di Mukah. Perintah udah mujur ngalahka bala Melanau di Mukah. Sharif Masahor ditangkap perintah Raja Brooke lalu dibai ke Singapura. \

RAJA NGUJI BEBAIK ENGGAU NANANG

Dalam taun 1861, Tuan Raja Charles Brooke enggau Tuan Muda Charles Brooke nguluka beribu-ribu iku bala pengayau ti betuaika Abang Aing enggau Sandom ngayau Nanang seduai Rentap di Bukit Sadok. Sebedau nya, udah dua kali bala perintah Raja Brooke enda mujur ngalahka Libau “Rentap” di Bukit Sadok. Sekali tu Tuan Raja Charles Brooke mai meriam besai ti digelar sida “Bujang Sadok” ti deka dikena sida nimbak kubu Bukit Sadok.

Maya ti nurun ngayau nya, bala pengayau perintah Raja Brooke berengkah mudik Batang Layar lalu ngetu bemalam ba Nanga Tiga. Ari nya sida mudik Sungai Tiput, ngiga jalai muntang ari Spak lalu nuju Bukit Sadok. Datai di kaki Bukit Sadok, Raja Charles Brooke seduai Tuan Muda Charles Brooke pan muka aum. Ba aum nya Raja Charles Brooke madah, perintah nadai ati deka bemunsuh enggau Nanang seduai Luyoh. Perintah Raja deka meri pengampun ngagai seduai, enti seduai deka nyerahka diri ngagai perintah Raja.

“Perintah Raja semina deka ngayau Rentap aja. Aku enda ulih ngampun penyalah iya. Iya udah ngaga penyalah besai ngelaban perintah Raja. Tegal beperang ngelaban iya Tuan Allan Lee mati di Nanga Skrang dulu suba,” ku Raja Charles Brooke.

Ninga penemu Raja Charles Brooke munyi nya bala pengayau ari Saribas berasai senang ati. Sida mega nadai ati deka ngayau Nanang seduai Luyoh laban seduai menyadi nya mega kaban belayan sida ari Saribas.

“Nya alai, sapa ti patut dipilih kitai betemu lalu berunding enggau Nanang seduai Luyoh?” pia ku Raja Charles Brooke.

“Kati enti kita milih Jabu apai Umping enggau menyadi iya Ngadan apai Rembi?” pia ku bala tuai bansa Iban ari Saribas.

“Setujuuuuu…!” pia ku saut bala tuai Iban ti bukai enggau bala mayuh. Raja Charles Brooke pan setuju enggau penemu bala pengayau iya nya.

Jabu seduai Ngadan pan niki ke Bukit Sadok. Seduai enggai lalu ngagai kuta Bukit Sadok laban takutka Libau-Rentap. Seduai semina datai ba tengan bukit nya aja lalu ngasuh Nanang seduai Luyoh ngusung seduai dia. Nanang enggau Luyoh setuju betemu enggau seduai menyadi ari Saribas nya. Maya ti betemu lalu berunding enggau Nanang seduai Luyoh, Jabu enggau Ngadan pan nusui pasal jaku ari perintah Raja Brooke nya. Udah ninga jaku pesan Raja ti dibai Jabu enggau Ngadan, Nanang seduai Luyoh pan ngempuruka bala nembiak seduai. Lama sida bekelikuh enggau pangan diri pasal pesan enggau semaya Raja Charles Brooke. Nyau kelama-lama nya baru sida datai ba pemutus jaku saum runding. Maya nya mega Nanang teingatka jaku tangkan Kumang dalam mimpi apai iya OKP Dana “Bayang”: Peturun Dana enda ulih ngalahka bansa Ribai. Nanang enggau Luyoh mai sembilan iku manuk sabung seduai betemu lalu berunding enggau Raja Charles Brooke di kaki Bukit Sadok. Ninga Nanang enggau Luyoh setuju nundukka perintah, Raja Charles Brooke pan nangkan seduai.

DIASUH NGISI UKUM 400 TAJAU

“Seduai mesti ngisi ukum ngena 400 tajau rusa tauka pulai ngagai mata duit $3,200. Tajau tauka duit nya nyadi jamin sempekat seduai enggau perintah, seduai enda tau ngaga pengachau agi. Enti seduai nadai ngaga pengachau ngelaban perintah Raja dalam kandang tiga taun ila, perintah Raja deka mulaika tajau seduai nya baru ngagai seduai. Kati seduai setuju megai sempekat tu?” ku Jabu enggau Ngadan.

Polisi perintah nya niup bara api dendam bala tuai bansa Iban di Batang Ai baka Penghulu Ngumbang “Berauh Langit” di Mepi. Ngumbang di bantu Iban ari Emperan di Batang Kanyau, Katibas enggau Batang Rajang. Manuk Sabung Penghulu Ngumbang ti benama Penghulu Bantin “Ijau Lelayang” bendar amai bedengah bala Perintah Raja ti diuluka OKP Nanang ari Padeh, Penghulu Minggat ari Awik enggau Jabu ari Bangat, Skrang. Dua taun udah ti alah di menua Kedang, Penghulu Ngumbang, Penghulu Bantin, Imba, Allam setuju bebaik enggau Perintah Raja ngena chara Bebanchak Babi di Lubok Antu enggau di Kapit.

NANANG MATI MAYA KAYAU LUS

Taja pia, bala Iban berimba mungkar menua baru di Balleh enggau Ulu Rajang majak dikachau bansa Orang Ulu nyentuk ke taun 1894. Berindik ari nya kaban belayan sida ari Batang Kanyau, Batang Ai, Batang Lupar datai mantu bala Iban di menua nya bebalas lalu ngujungka penyarut nyadi senyadi. Nya ti disebut Raja Charles bala Iban di menua ulu Rajang angkat ngelaban Perintah Brooke lalu ngasuh OKP Nanang nyadi Tuai Kayau. OKP (Penghulu) Nanang enggau Pengarah Ringkai mati maya “Kayau Lus” nya, ngelaban Bantin Ijau Lelayang.

Sebedau nya, pemutus ati anak OKP Dana ti benama Nanang seduai Luyoh ti nyerahka diri ngagai perintah James Brooke taun 1861, lalu enda nyadi nanahka Libau Rentap di Bukit Sadok, endang penemu ti pintar; ukai tegal buyan, tang laban seduai ingatka pesan apai seduai OKP Dana ari Kumang. Enti sema seduai nyadi enggau Libau Rentap ngetanka kuta Bukit Sadok, tentu seduai sama nasit enggau Aji enggau dua iku anak iya nya. Nya mih kaul jaul Bujang Berani Iban “Iban Warriors” enggau Bunsu Petara (Orang Panggau Libau / Gelong) Pechaya tauka enda bala pemacha, nya bepanggai ba diri empu ga.

Nya mih asal penatai bujang berani Iban nyentuk ke jeman Raja Brooke. Bansa Melayu Sarawak enggau Iban enda kala bemunsuh ari kelia nyentuk ke diatu. Jeman kelia menya, di Batang Lupar, Saribas, Batang Rajang Iban semina bemunsuh enggau bansa Seru, Baketan, Beliun enggau Orang Ulu; nya pan tegal bansa Dayak ti ukai ‘Ibanic group’ nya mungkal nanjar bansa Iban maya sida bepindah ngiga menua baru endur bumai betaun. Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146

Oleh HARRY USUP

See author's posts


16 juta terjejas, korban cecah 645,184

PARIS: Angka global yang terjejas ekoran Covid-19 kini sudah melepasi 16 juta semalam, dengan lebih daripada separuh yang dijangkiti berasal dari Amerika dan Caribben, menurut sumber rasmi kepada AFP.

Jumlah 16 juta kes itu termasuk 645,184 kematian dengan Amerika Syarikat yang menjadi negara paling teruk terjejas mencatatkan 4.1 juta jangkitan dengan 146,460 kematian.

Negara Amerika Latin dan Caribbean pula merekodkan 4.3 juta kes dengan 182,501 kematian diikuti 3 juta kes dan 207,734 kematian di Eropah.

Penularan pandemik berkenaan terus melonjak dan lebih lima juta kes direkodkan sehingga Julai ini yang mewakili satu pertiga daripada jumlah kes sejak tercetusnya wabak ini.

Pertubuhan Kesihatan Dunia (WHO) berkata, lebih satu juta kes direkodkan sejak lima minggu lalu dengan lebih 280,000 berlaku pada 24 Julai saja.

Belgium menjadi negara yang mempunyai jumlah kematian tertinggi dengan 85 kematian bagi 100,000 orang diikuti Britain dengan 67, Sepanyol (61), Itali (58) dan Sweden (56).

Peningkatan jumlah kes yang tinggi ini diperoleh AFP dari data yang dikeluarkan pihak berkuasa nasional dan maklumat dari WHO namun ia mungkin hanya mencerminkan sebilangan kecil dari jumlah jangkitan yang sebenar.

Sebilangan besar negara hanya menguji kes simptomatik dan serius sementara negara lain masih mempunyai keupayaan ujian terhad.-AFP

See author's posts


PPM rampas 456 botol minuman keras

JOHOR BAHRU: Pasukan Polis Marin (PPM) Wilayah Dua merampas 456 botol minuman keras tanpa duti kastam selepas memeriksa sebuah kereta di tepi Jalan Forest City Lebuhraya Tanjung Pelepas, di sini Rabu lepas.

Komandernya ACP Muhd Zailani Abdullah berkata, rampasan dilakukan oleh sepasukan pegawai dan anggota dari Markas PPM Wilayah Dua yang sedang menjalankan rondaan pesisir pantai berhampiran kawasan berkenaan, selepas menerima maklumat awam, pada kira-kira 1.00 tengah hari.

Beliau berkata, ketika sepasukan pegawai dan anggota tiba di tepi jalan tersebut, didapati terdapat sebuah kereta yang ditinggalkan.

“Bagaimanapun, setelah membuat pemantauan dan menunggu lebih kurang dua jam dan melihat tiada pergerakan manusia ke kereta tersebut, pasukan serbuan telah mengambil keputusan untuk membuat pemeriksaan.

“Hasil pemeriksaan menemukan sejumlah 20 kotak besar yang di dalamnya mengandungi 456 botol minuman keras pelbagai jenis yang dianggar bernilai RM33,813.70 termasuk cukai,” katanya menerusi kenyataan semalam.

Muhd Zailani berkata, kesemua minuman keras dan kereta terbabit dibawa ke Markas PPM Wilayah Dua untuk tindakan lanjut mengikut Seksyen 135 (1)(d) Akta Kastam 1967.

Sehubungan itu beliau turut menyeru masyarakat untuk bersama-sama membanteras kegiatan penyeludupan dan jenayah maritim dengan menyalurkan maklumat kepada pihak berkuasa terutama PPM Wilayah Dua melalui talian 07-2372221/ 237222. – Bernama

See author's posts


Polis buru 2 warga Indonesia positif Covid-19

KUCHING: Pihak polis sedang mencari dua warga Indonesia yang positif Covid-19 selepas gagal ditemui di rumah kongsi mereka di Petra Jaya sejak petang Rabu.

Pesuruhjaya Polis Sarawak Datuk Aidi Ismail berkata, laporan kehilangan kedua-dua individu ini telah dibuat oleh pegawai Kementerian Kesihatan Malaysia (KKM) pada pagi semalam.

“Kedua-dua warga Indonesia ini difahamkan membuat saringan dengan KKM pada 16 Jun lalu sebagai syarat bekerja di tapak pembinaan yang mana mereka disahkan positif selepas itu.

“Bagaimanapun, kedua-dua warga Indonesia ini didapati tiada lagi di rumah kongsi mereka semasa dikesan oleh KKM pada petang Rabu,” katanya kepada pemberita dalam satu kenyataan semalam.

Menurut Aidi, operasi mencari pasangan terbabit telah dimulakan sejak malam Rabu dengan aktiviti pengesanan di beberapa tempat namun masih gagal dikesan.

Katanya, anggota Ibu Pejabat Polis Daerah (IPD) Kuching kini sedang mengesan mereka dengan dibantu oleh anggota dari daerah-daerah bersempadanan.

Oleh yang demikian, orang ramai yang mempunyai maklumat berhubung kedua-dua individu berkenaan yang dikenali sebagai Darussalam dan Nurul Hasanah diminta untuk menghubungi mana-mana balai polis berhampiran, ujar Aidi.

See author's posts


Kebakaran: JPBN terima 436 permohonan bina semula rumah sejak 2020

BINTANGOR: Sejumlah 436 permohonan diterima oleh Jawatankuasa Pengurusan Bencana Negeri (JPBN) Sarawak sejak 2020 untuk membantu membina semula rumah panjang dan rumah individu yang musnah akibat kebakaran dari seluruh Sarawak.

Pengerusinya yang juga Timbalan Premier Sarawak, Datuk Amar Douglas Uggah Embas berkata, permohonan bernilai RM130,831,500 adalah untuk membina sejumlah 2,041 unit rumah.

“Daripada permohonan ini, sebanyak 131 projek terdiri daripada 675 unit dan menelan belanja RM43.642 juta telah berjaya dilaksanakan,” katanya.

Beliau berkata demikian selepas melawat Rumah Edmund Labang Jawa di Sungai Tulai, petang semalam.

Terdahulu, Rumah Edmund Labang Jawa musnah dalam kebakaran pada 26 Julai 2017.

Kini, rumah panjang dibina semula dan hampir sedia untuk diduduki, ia terdiri daripada dua baris berasingan 17 unit setiap satu.

Dalam pada itu, Uggah berkata, sebanyak 101 projek berjumlah 683 unit rumah dan menelan belanja RM45.770 juta sedang dalam proses pembinaan.

“Kemudian kita mempunyai 204 lagi permohonan baharu yang terdiri daripada 683 unit dan berharga RM41.419 juta.

“Bagi Bahagian Sarikei, kami mempunyai tujuh projek untuk 40 unit berharga RM2.940 juta yang kini selesai.

“Ia termasuk tiga rumah panjang iaitu Rumah Paun Balin, Rumah Edmund Labang Jawa dan Rumah Jelum Mandaw dan empat rumah individu,” ujarnya.

Katanya, selain itu, terdapat empat projek untuk 43 unit dianggarkan menelan belanja RM3.010 juta kini dilaksanakan.

“Ini terdiri daripada tiga rumah panjang iaitu Rumah Andrew Lawai, Rumah Sally Maling (Merurun, Julau) dan Rumah Chat (Nanga Bilat,Julau) dan sebuah rumah individu.

“JPBN juga telah menerima empat permohonan lain untuk 42 unit rumah, kos kira-kira RM2.035 juta,” katanya lagi.

Tambahnya lagi, kerajaan Sarawak akan terus menjaga kebajikan rakyatnya sama ada mereka tinggal di kawasan bandar atau luar bandar.

“Premier Sarawak Datuk Patinggi Tan Sri Abang Johari Tun Openg telah merangka dasar ini untuk membantu mangsa kebakaran selepas 2018.

“Sebagai kerajaan yang prihatin, kita juga mempunyai program sosioekonomi dan kebajikan untuk memenuhi keperluan rakyat,” katanya.

Semasa lawatan ke Rumah Edmund Labang Jawa, Uggah turut mengumumkan peruntukan sebanyak RM30,000 dari Unit Hal Ehwal Agama-Agama Lain (UNIFOR) untuk menaik taraf gereja rumah panjang.

Turut hadir, Ahli Dewan Undangan Negeri (ADUN) Meradong Datuk Ding Kuong Hiing.

Oleh EARL ANEK

See author's posts


Legenda Reds diraikan

KESEMUA anggota skuad Liverpool menyanyikan lagu ‘Selamat Hari Lahir’ kepada legenda kelab itu, Steven Gerrard yang kini berusia 40 tahun.

Gerrard yang melakukan 748 penampilan dan meledak 191 gol untuk Reds, sememangnya salah seorang bekas pemain yang cukup dihormati di kelab itu.

Bagi meraikan hari penuh bermakna bekas kapten kelab itu, pengurus Jurgen Klopp mengetuai nyanyian ketika sesi latihan.

Barisan pemain dan kejurulatihan bertepuk tangan dan menyanyi bersama menerusi pelbagai bahasa di Melwood.

Gerrard pastinya gembira dengan penghormatan yang diberikan kepadanya itu ketika Liverpool kini sedang berusaha untuk menjulang kejuaraan Liga Perdana buat kali pertama selepas 30 tahun.

Dengan berbaki sembilan perlawanan, Reds kini selesa di tangga teratas mengumpul 82 mata dan hanya memerlukan dua kemenangan lagi untuk mengesahkan kejuaraan liga.

Mereka mungkin mampu memenuhi impian itu pada perlawanan tertutup bertemu seteru setempat, Everton di venue berkecuali bagi mengelak peminat berkumpul meraikan kejayaan Reds ketika pandemik Covid-19 masih belum reda.-AFP

See author's posts


Manifesto garis 10 sebab kenapa GPS jadi pilihan

KUCHING: Manifesto Gabungan Parti Sarawak (GPS) menggariskan 10 sebab utama kenapa gabungan empat parti itu mesti menjadi pilihan rakyat apabila turun mengundi pada Pilihan Raya Umum ke-15 (PRU-15), 19 November ini.

Sepuluh sebab itu adalah seperti berikut:

1. Kepemimpinan Premier Sarawak yang berpandangan jauh, berintegriti dan cemerlang;

2. Berjaya dan komited kembalikan hak Sarawak dibawah Perjanjian Malaysia 1963 (MA63) dan Laporan Jawatankuasa Antara Kerajaan (IGC);

3. Politik stabil dan hala tuju jelas ke arah 2030;

4. Memperkenal dan melaksanakan 120 inisiatif dan dasar utamakan rakyat:

5. Dasar sosial, agama dan ekonomi yang adil, saksama dan inklusif;

6. Utamakan semua peringkat dan golongan masyarakat

7. Berjaya mempertingkatkan hasil dan pendapatan Sarawak

8. Calon berwibawa dan prihatin rakyat;

9. Tadbir urus kerajaan yang cekap, berintegriti dan profesional;

10. Rekod prestasi cemerlang.

Pengerusi GPS Datuk Patinggi Tan Sri Abang Johari Tun Openg berkata manifesto 62 muka surat itu adalah aku janji dan komitmen GPS demi masa depan Sarawak gemilang.

“Ia mengandungi satu hala tuju, lima tonggak utama, 25 teras ke arah matlamat Sarawak maju 2030,” pada sidang media sejurus selepas melancarkan Manifesto GPS PRU-15 di Pusat Konvensyen Borneo (BCCK) di sini malam ini.

Abang Johari yang juga Premier Sarawak berkata, apa yang diperlukan sekarang ialah kerjasama antara Sarawak dan Kerajaan Persekutuan.

“Pakatan Harapan (PH) ketika mentadbir banyak menjanjikan banyak perkara tetapi tidak ditunaikan. Walaupun dengan projek yang telah diluluskan tiada satu pun dilaksanakan.

“Ini adalah pengajaran bagi rakyat Sarawak. Jangan biarkan pisang berbuah dua kali.

“…Dan sekarang GPS sudah bebas secara politiknya. Tingkatkan ekonomi kita pada masa sama, kita perlu memastikan keperluan rakyat dipenuhi,” katanya.

Laporan oleh AZREEN KERIA, SHAHRUL QAIZAT dan NICKELYSON LAKUN

See author's posts


Trend perniagaan dalam talian meningkat

KUCHING: Trend perniagaan dalam talian mula meningkat lebih-lebih lagi semenjak penularan pandemik Covid-19 yang mana para peniaga telah beralih ke ekosistem digital.

Menteri Perdagangan Dalam Negeri dan Hal Ehwal Pengguna (KPDNHEP) Dato Sri Alexander Nanta Linggi berkata, sejak 1 Januari 2021 sehingga 31 Ogos 2021, sebanyak 109,534 perniagaan dalam talian telah didaftarkan dan terdapat 1,611 syarikat yang telah menjalankan perniagaan dalam talian.

Katanya, ini mencatatkan peningkatan sebanyak 71.2 peratus berbanding tempoh yang sama tahun sebelumnya.

“Suruhanjaya Syarikat Malaysia (SSM )juga telah memperkenalkan Skim Pendaftaran Perniagaan Prihatin (SPPP) yang memberikan pendaftaran percuma kepada usahawan Kumpulan B40 dan Pelajar Institut Pengajian Tinggi (IPT) sepenuh masa dan pelaksanaan Skim 1 OKU 1 Perniagaan (S1OKU1P) diteruskan bagi memberikan pendaftaran dan pembaharuan perniagaan percuma kepada OKU.

“Sebagai Menteri KPDNHEP, saya dan pihak kementerian turut mengambil peluang membangunkan perniagaan berkonsepkan digital khususnya dalam sektor peruncitan iaitu Pendigitalan Sektor Runcit (REDI) yang dapat mengurangkan kos operasi dan mempercepatkan capaian pasaran bagi kalangan peniaga. Program ini telah dilancarkan pada April tahun ini,” katanya.

Beliau berkata demikian ketika menjawab soalan daripada Ahli Parlimen Betong, Datuk Robert Lawson Chuat di Dewan Rakyat, semalam.

Nanta berkata, kementerian turut memandang serius ke atas aduan-aduan transaksi atas talian yang dilaporkan oleh pengguna dan mengambil tindakan yang tegas terhadap peniaga atas talian yang melanggar perundangan dan peraturan yang dikuatkuasakan.

“Sebanyak 9,323 aduan telah diterima bermula Januari hingga September 2021 dan 8,878 aduan telah selesai manakala 445 masih dalam siasatan.

“Pelbagai langkah telah diambil bagi menyelesaikan aduan atas talian antaranya dengan menjalankan siasatan dan pemeriksaan di premis berkaitan serta menjalinkan kerjasama bersama pihak-pihak berkaitan seperti Suruhanjaya Komunikasi dan Multimedia Malaysia (SKMM), Pembekal Internet (ISP), Syarikat Telekomunikasi (Telcos) dan pengendali pasaran dalam talian,” jelasnya.

Sehubungan itu, beliau berharap agar isu ini dapat dielakkan dan peniaga perlulah lebih jujur dalam urusan penjualan serta pembeli perlu berhati-hati ketika membuat pembelian.

See author's posts


Kepelbagaian budaya, satu kekuatan unik – Awang Tengah

KUCHING: Kepelbagaian latar belakang budaya di Sarawak merupakan satu kekuatan unik rakyatnya.

Timbalan Premier Sarawak, Datuk Amar Awang Tengah Ali Hasan berkata dengan ada perpaduan yang menyatukan keunikan itu, maka Sarawak mampu mencapai ke tahap yang lebih tinggi

Katanya,  rakyat Sarawak yang mempunyai semangat kekitaan yang tinggi akan mencapai lebih banyak kejayaan.

“Sempena tahun arnab yang membawa makna kemakmuran bagi kepercayaan masyarakat Cina, tahun ini akan membuka satu lembaran baharu yang menarik kepada semua.

“Saya percaya masyarakat Cina di seluruh Sarawak akan menyambut perayaan Tahun Baharu Cina ini dengan penuh kegembiraan dan kebahagiaan.

“Saya berharap masyarakat Cina di Sarawak yang kebanyakannya terlibat dalam sektor perniagaan akan terus maju bersama-sama dengan kaum lain di Sarawak sebagaimana kita hidup bersama, secara harmoni.

“Semoga tahun arnab terus membawa kekayaan, kesihatan yang baik dan kemakmuran kepada semua orang,”katanya dalam perutusan khas sempena Tahun Baharu Cina.

See author's posts


62 TAHUN SUPP DALAM POLITIK SARAWAK

SALAH satu peristiwa bersejarah yang berlaku dalam politik Sarawak ialah penubuhan Sarawak United People’s Party (SUPP).  Ini kerana parti tersebut merupakan antara parti tertua di Sarawak.

Asal-usul penubuhan SUPP bermula dengan berlakunya perubahan perlembagaan negeri Sarawak semasa pemerintahan British. Usaha British untuk membimbing penduduk Sarawak untuk berkerajaan sendiri telah mencetuskan usaha memberi pilihan raya di Sarawak.

Atas sebab itu seorang anak muda Sarawak iaitu Safri Awang Haji Zaidell dalam satu hantaran surat kirimannya dalam The Sarawak Tribune mencadangkan penubuhan sebuah parti rakyat untuk perpaduan penduduk Sarawak.

12 Jun 1959

Seruan ini walaupun mendapat reaksi pendapat yang pelbagai – dengan ada yang menyokong dan ada yang tidak pasti – tetapi ia membawa kepada beberapa pemimpin Sarawak terdiri daripada Ong Kee Hui, Song Thian Cheok dan Stephen K. T. Yong serta beberapa pemimpin bumiputera mengadakan rundingan untuk menubuhkan sebuah parti politik. Menerusi rundingan tersebut maka SUPP didaftarkan pada 12 Jun 1959.

Sejak penubuhannya, SUPP menghadapi pelbagai cabaran besar.  Pertama ia tidak mendapat sokongan kuat daripada pemimpin bumiputera menyebabkan beberapa buah parti bumiputera terbentuk.

Kedua SUPP juga pernah dikaitkan dengan penyusupan ahli-ahli komunis di ranting-rantingnya.  Beberapa pemimpin ranting SUPP pula pernah ditahan oleh pihak berkuasa British menerusi pelbagai ordinan.

Pilihan raya 1963

Ketiga SUPP mempunyai pandangan berbeza apabila cadangan Malaysia dibentuk kerana mereka mahu melihat dahulu hasil kemerdekaan Sarawak sebelum menyertai pembentukan Malaysia.  Akhirnya SUPP berdepan dengan Perikatan Sarawak dalam pilihan raya negeri Sarawak pada tahun 1963.

SUPP mampu memenangi lima kerusi dalam pilihan raya tersebut setelah berunding dengan Parti Negara Sarawak (PANAS) dan menjadi pembangkang dalam Dewan Undangan Negeri Sarawak.

Sepanjang tempoh sebagai pembangkang, SUPP menyaksikan dan mengalami pelbagai peristiwa politik yang serius di Sarawak termasuk krisis kerajaan negeri Sarawak pada tahun 1965 dan 1966.  SUPP juga menyokong usaha mempercepatkan proses Borneonisasi dalam pentadbiran kerajaan negeri Sarawak. Pada masa ini juga pendirian SUPP mula berubah tentang Malaysia apabila mereka memberi sokongan kepada Malaysia.

Pilihan raya 1970

Walaupun menjadi pembangkang SUPP tetap mempunyai pengaruhnya tersendiri yang jelas berlaku dalam pilihan raya langsung pertama Sarawak pada tahun 1970.

Kemampuannya meraih hampir 1/3 kerusi Dewan Undangan Negeri Sarawak menyebabkan ia dijemput oleh Parti Bumiputera bersama-sama membentuk kerajaan negeri Sarawak.  Sejak penyertaan ini SUPP kekal menjadi parti kerajaan sehingga ke hari ini.

Apabila dalam kerajaan, SUPP memberi sokongan kepada kestabilan politik Sarawak.  Ia juga membantu kepimpinan Tun Abdul Rahman Ya’akub dalam memajukan dan menjaga keselamatan Sarawak.

DAP di Sarawak 1978

Sepanjang tempoh itu juga beberapa cabaran baharu muncul ke atas parti tersebut.  Sebuah parti dari Semenanjung Malaysia iaitu Democratic Action Party (DAP) mula bertapak di Sarawak pada tahun 1978.

DAP menjadi lawan utama SUPP sejak dari penubuhan cawangan parti tersebut pada Ogos 1978. Penubuhan DAP ini juga asalnya daripada beberapa perselisihan antara pemimpin SUPP. Kumpulan yang tidak senang dengan kepimpinan SUPP kemudiannya menubuh cawangan DAP di Sarawak.

Pada peringkat awal SUPP mampu mengatasi DAP dalam beberapa siri pilihan raya pada akhir tahun 1970-an dan 1980-an.  Walau bagaimanapun DAP mampu memenangi beberapa  kerusi parlimen pada tahun 1980-an tetapi tidak mengguggat kekuatan SUPP di peringkat negeri.

Kekuatan SUPP

Kekuatan SUPP ini membolehkan ia menyandang jawatan Timbalan Ketua Menteri sejak tahun 1970 hingga 2011.  Di peringkat kerajaan pusat juga SUPP mendapat tempat sebagai menteri dan timbalan Menteri kerana prestasi SUPP yang mampu memenangi majoriti kerusi parlimen yang ditandingnya.

Bermula pada pilihan raya negeri 1996, SUPP mula mendapat saingan DAP di peringkat negeri.  Selepas itu SUPP bangkit semula dan memenangi kerusi yang dimenangi oleh DAP sehingga tahun 2006.

Pada pilihan raya negeri 2006 SUPP kehilangan enam kerusi tetapi masih lagi mengekalkan 11 kerusi.  Pada tahun 2011 menyaksikan SUPP hanya memenangi enam kerusi dan hilang 12 kerusi.    Paling terkesan dalam pilihan raya negeri itu ialah kekalahan presiden mereka iaitu Tan Sri George Chan. Kesan ketara kekalahan ini menyebabkan SUPP tidak lagi menjadi parti kedua terbesar dalam Barisan Nasional Sarawak.

Pada pilihan raya 2016, SUPP mampu menambah satu kerusi semula untuk menjadikan jumlah keseluruhan kerusi dimenanginya adalah pada tujuh.

Perpecahan SUPP bentuk UPP

Sementara itu SUPP tidak juga lali daripada masalah dalaman.  Kejatuhan beberapa kerusi di bandar Kuching pada pilihan raya tahun 2006 memulakan bibit-bibit krisis dalaman SUPP.  Namun demikian isu ini berjaya diselesaikan apabila semua pihak dalam SUPP memberi sokongan kepada kepimpinan Tan Sri George Chan.  Namun demikian krisis dalaman SUPP muncul semula yang membawa perpecahan dalam kepimpinan SUPP apabila terbentuknya United People’s Party (UPP) pada tahun 2014.

SUPP menentang kemasukan UPP sebagai sebahagian daripada kompenan BN Sarawak.  Namun demikian kerajaan pimpinan negeri Sarawak pada ketika itu, iaitu Tan Sri Adenan Satem berpegang pada prinsip perpaduan dan mahukan isu SUPP dan UPP diselesaikan dengan baik.

UPP kemudiannya dijenamakan semula sebagai Parti Sarawak Bersatu (PSB) dan menyatakan ia sebagai parti bebas daripada Gabungan Parti Sarawak (GPS).

PSB menjadi lawan terbaharu bagi SUPP selain daripada DAP.  Namun demikian kekuatan lawan baharu SUPP ini belum lagi diuji kerana belum lagi menyertai mana-mana pilihan raya.

Pimpinan baharu SUPP

Sementara itu pimpinan baharu SUPP di bawah Dato Sri Dr Sim Kui Hian mempunyai perancangan sendiri dalam membangunkan semula SUPP. Di bawah beliau, muka-muka baharu dan muda mula ditampilkan dalam beberapa pilihan raya sebelum ini.

Manakala agenda SUPP juga mula distruktur semula dengan penekan kepada menjaga hak negeri Sarawak.  Hal ini banyak ditegaskan oleh beliau semasa pilihan raya yang lalu.

Atas usaha gigih beliau memantapkan SUPP, beliau berjaya memenangi kerusi DUN Batu Kawa pada pilihan raya negeri 2016.  Jalan berliku SUPP ini masih lagi mendebarkan kerana DAP kembali menyerlah dalam pilihan raya umum 2018.

Sejarah menunjukkan bahawa SUPP merupakan parti yang cukup kental kerana SUPP pernah menjadi pembangkang dan ia juga pernah melalui liku-liku perjalanan politik yang mencabar.  Pengalaman ini mungkin menjadi bekalan kepada parti tertua ini berhadapan dengan cabaran mendatang.

See author's posts


Indonesia bersedih, rusuhan bola sepak

PARA PEMAIN… Pemain dan pegawai Kelab Bola Sepak Arema berkumpul untuk berdoa di sebelah bunga di tuguperingatan mangsa rempuhan di Stadium Kanjuruhan di Malang, Jawa Timur pada 3 Oktober 2022. • Foto AFP

MALANG: Etik duduk bersila di atas lantai hospital, menunggu dengan cemas anak perempuannya sedar semula selepas dia terperangkap dalam salah satu bencana stadium paling maut dalam sejarah bola sepak dunia.

“Ini kali pertama dia ke perlawanan,” kata Etik sambil menahan sebak di luar Unit Rawatan Rapi di Hospital Saiful Anwar di tengah kota Malang, timur Indonesia.

Anak perempuannya, Dian Puspita, 21, adalah salah seorang penonton yang hampir mati selepas polis melepaskan gas pemedih mata ke dalam teres yang penuh sesak untuk memadamkan pencerobohan padang, menyebabkan peminat panik bergegas keluar.

Rempuhan dan huru-hara yang berlaku menyebabkan sekurang-kurangnya 125 orang terbunuh, dengan lebih 300 cedera.

Etik bertambah bimbang apabila anak perempuannya tidak pulang ke rumah.

“Saya menghubunginya tetapi dia tidak mengangkatnya,” katanya.

Dia bergegas ke hospital selepas rakan Puspita memberitahunya apa yang berlaku, segera menuju ke bilik kecemasan untuk melihat anak perempuannya, yang berbaring di atas katil dengan bahunya patah dan muka merah dan bengkak.

“Saya tidak sangka ini akan berlaku,” kata Etik, yang menunggu selama 12 jam di hospital kelmarin.

Peminat kelab bola sepak Arema yang marah menceroboh padang selepas tewas kepada pesaing sengit mereka Persebaya Surabaya, menyebabkan tindak balas polis yang dikritik meluas.

Di hospital yang sama, Irgi Firdiansah, 20, mengingati menyelamatkan Puspita daripada gelombang penonton, ketika mereka bergelut dalam rempuhan itu.

“Ia penuh dengan asap. Saya tidak dapat melihat apa-apa,” katanya dengan air mata mengalir di wajah.

Firdiansah berkata bahawa gas pemedih mata itu seolah-olah ditujukan terus kepada penonton, dan ketika orang ramai panik, dia ditolak dan tidak boleh bergerak apabila dia terperangkap dalam rempuhan untuk melarikan diri dari stadium.

Tangannya lebam akibat dipijak, tetapi dia sempat memegang Puspita dan membawanya keluar dari arena.

“Saya terus berpegang padanya walaupun saya tidak tahu keadaannya,” katanya, suaranya perlahan menggumam sambil menggambarkan pengalaman pahit itu.

‘Tabahkan diri’

Terdahulu pada hari itu, keadaan huru-hara melanda hospital ketika mangsa dikejarkan masuk, dengan hospital lain di bandar itu dilanda gelombang mangsa yang maut dan cedera.

Ramai yang mati kerana kekurangan oksigen selepas ditolak, ditarik dan dipijak dalam kekacauan.

Kerajaan Indonesia menggesa polis negara itu mengenal pasti dan menghukum sesiapa yang bertanggungjawab dalam tragedi itu.

Ketika malam tiba, kesibukan di hospital reda. Saudara-mara direhatkan di atas tikar dan diselimuti, sambil menunggu dengan cemas sebarang berita tentang orang yang mereka sayangi.

Beberapa orang membuai kepala mereka di tangan mereka, berdoa untuk kelangsungan hidup saudara mereka. Yang lain cuba tidur di bangku hospital.

Secara berkala, megafon memanggil nama, isyarat untuk saudara mara orang itu memasuki hospital dan mendapatkan berita baik atau buruk.-AFP

See author's posts


Kuching City menang lagi

PEMAIN gantian Kuching City FC, Amir Amri Salleh muncul wira buat pasukannya selepas menjaringkan gol kemenangan apabila berjaya mengejutkan Johor Darul Ta’zim II (JDT II) 2-1 pada aksi tertunda Liga Perdana di Stadium Majlis Bandaraya Pasir Gudang (MBPG), petang semalam.

Kemenangan kedua berturut-turut selepas menundukkan Kelantan FC 3-1 baru-baru ini, skuad kendalian Irfan Bakti Abu Salim itu sekali gus keluar daripada zon penyingkiran selepas naik ke tangga sembilan selepas mengumpul sebanyak 16 mata.

Kuching City terlebih dahulu dikejutkan dengan jaringan penyerang JDT II, Fernando Rodriguez pada minit ke-17 berpunca daripada sepakan percuma Nafizuddin Fauzi menyaksikan Rafiefikri Rosman pantas menolak bola tepat kepada Rodriguez yang bertindak merembat bola deras menewaskan Wan Muhammad Azraie.

Sebelum itu, Kuching City selaku tuan rumah pada perlawanan itu terlepas peluang membuka tirai jaringan seawal minit keempat apabila bola sepakan percuma Aylton Ananias melencong sipi ke penjuru kanan gawang ketika penjaga gol, T Shaheewaran terpaku di gawang sendiri.

JDT II yang kerap mengasak ke kubu Kuching City hampir mencipta beberapa jaringan namun kecekapan penjaga gol tuan rumah, Wan Muhammad Azraie Wan Teh menafikan semua peluang yang diciptakan barisan pemain lawan.

Bersambung babak kedua, skuad kendalian Irfan Bakti Abu Salim bertindak mengasak ke kubu anak didik Rafael Gil Sanchez dalam usaha memburu gol penyamaan namun berjaya dihalang benteng skuad Merah Biru yang diterajui Fadhli Shas dan Adib Zainuddin.

Usaha tuan rumah untuk memburu gol penyamaan berhasil apabila gerakan solo Mohd Irwan Syazmin Wahab pada minit ke-58 apabila menyusup masuk ke dalam kotak penalti membolehkan skuad The Cats menyamakan jaringan selepas merembat bola tepat ke gawang gol menewaskan Shaheewaran.

Ketika aksi berbaki lapan minit untuk ditamatkan, bermula daripada bola umpanan pemain gantian, Zainuddin Bohri membuka ruang buat pemain gantian Amir Amri Salleh melakukan sepakan lencong tepat ke penjuru kanan menewaskan Shaheewaran dan kedudukan 2-1 kekal milik Kuching City FC sehingga tamat perlawanan.

Dengan kemenangan itu membolehkan skuad The Cats melonjak ke tangga kesembilan Liga Premier dengan mengumpul sebanyak 16 mata, manakala JDT II masih kekal di tangga keempat selepas menghimpun 27 mata.

Oleh ADI SAFARMAN

See author's posts


Mesyuarat bincang atasi masalah banjir

SIBU: Satu mesyuarat antara agensi melibatkan Majlis Perbandaran Sibu (MPS), Jabatan Kerja Raya (JKR) Sibu dan Jabatan Pengairan dan Saliran (JPS) dengan Menteri Muda Kerajaan Tempatan, Dr Annuar Rapa’ee diadakan di sini semalam.

Mesyuarat antara lain membincangkan masalah jalan masuk yang sentiasa terputus disebabkan banjir di kawasan perumahan di Kampung Hijrah Blok C dan D baru-baru ini.

Selain cadangan membina jalan yang lebih tinggi, cadangan pemasangan pintu banjir di Blok C juga dipersetujui bagi mengelak air sungai mengalir masuk ke kawasan yang terjejas.

Menurut kenyataan ahli majlis MPS di laman Facebook kelmarin, agen pelaksana adalah JKR Sarawak dan pelaksanaan Projek Transformasi Luar Bandar (RTP) itu akan bermula setelah tender dikeluarkan oleh Pejabat Residen Sibu.

Sementara itu, dalam satu kenyataan berasingan, ahli majlis MPS juga mendedahkan JPS Sarawak sejak beberapa hari lalu melaksanakan proses pengorekan perparitan di sekitar kawasan Kampung Hijrah Blok C.

Semasa kerja pengorekan dijalankan, keadaan parit dipenuhi dengan kayu yang menyebabkan aliran air parit tidak lancar.

Dengan kerja-kerja pengorekan itu, akan dapat melancarkan pengairan air ke saliran utama bagi mengurangkan masalah banjir di sekitar kawasan Blok C Kampung Hijrah.

Oleh Nurzilla Mohamad

See author's posts


Najib boleh bayar denda • RM210 juta bila-bila masa sepanjang tempoh 12 tahun dipenjara

KUALA LUMPUR:  Terdapat ketidakpastian bila Datuk Seri Najib Tun Razak akan membayar denda RM210 juta yang dikenakan terhadapnya dalam kes rasuah membabitkan penyelewengan dana SRC International Sdn Bhd.

Berkaitan hal ini, golongan peguam berpendapat bekas Perdana Menteri berusia 69 tahun itu boleh membayar jumlah denda yang besar tersebut pada bila-bila masa sepanjang tempoh 12 tahun beliau dipenjarakan.

Peguam Mohamed Haniff Khatri Abdulla berkata, berdasarkan prinsip undang-undang, Najib boleh membayar denda itu pada bila-bila masa namun jika beliau gagal berbuat demikian selepas hukuman penjaranya dijadualkan berakhir maka tempoh pemenjaraan akan ditambah lima tahun seperti perintah Mahkamah Persekutuan.

Peguam Lim Wei Jiet turut berkongsi pandangan sama dan berkata, tiada had masa yang dikenakan oleh Mahkamah Persekutuan berhubung tempoh pembayaran.

“Oleh itu, beliau boleh melunaskannya pada bila-bila masa sepanjang tempoh 12 tahun pemenjaraannya,” kata peguam itu.

Peguam M.Viswanathan pula berkata, Najib boleh membuat bayaran secara ansuran atau mengeluarkan arahan untuk menjual hartanah seperti yang diperuntuk di bawah Seksyen 283 Kanun Tatacara Jenayah.

“Kebiasaannya, tempoh masa yang munasabah diberikan untuk membuat pembayaran,” katanya.

Semakan dengan pihak berkuasa pula mendapati adalah tidak jelas sama ada Najib sudah membayar denda itu atau sebaliknya.

Kelmarin, Mahkamah Persekutuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib bagi kesalahan menyeleweng RM42 juta dana SRC International.

Panel lima hakim dipengerusikan oleh Ketua Hakim Negara Tun Tengku Maimun Tuan Mat menolak rayuan Najib untuk mengetepikan sabitan dan hukuman yang dijatuhkan oleh Mahkamah Tinggi Kuala Lumpur ke atas beliau pada 28 Julai 2020.

Pada 8 Disember 2021, beliau turut gagal mengetepikan sabitan dan hukuman itu di peringkat Mahkamah Rayuan.

— Bernama

See author's posts


Helikopter tentera Indonesia terhempas, lima kru selamat

JAKARTA: Helikopter milik tentera Indonesia dilaporkan terhempas di Bandung, Jawa Barat pada Ahad.

Bagaimanapun, kesemua lima anak kapal termasuk juruterbang dilaporkan selamat.

Helikopter Bell 412 milik tentera dalam misi latihan bagi menyokong batalion infantri sebelum terhempas di sebuah perkampungan di daerah Rancabali.

Video yang tular dari tempat kejadian memaparkan helikopter malang itu terbakar manakala anggota penyelamat serta orang ramai bergegas membantu mangsa sebelum dibawa ke hospital tempatan di Cimahi.

Siasatan menyeluruh akan dijalankan bagi menentukan punca kejadian, menurut tentera. – Bernama

See author's posts


Ugak tampilkan prestasi cemerlang

KAPIT: Pencalonan semula Datuk Wilson Ugak untuk mempertahankan kerusi Parlimen Hulu Rajang adalah keputusan bijak kepimpinan tertinggi Gabungan Parti Sarawak (GPS) yang diketuai Premier Sarawak, Datuk Patinggi Tan Sri Abang Johari Tun Openg.

Ahli Dewan Undangan Negeri (ADUN) Murum, Kennedy Chukpai Ugon berkata, Ugak yang  mewakili Parlimen Hulu Rajang sejak 2013 telah menampilkan prestasi cemerlang dengan melaksanakan pembangunan di kawasan tersebut.

Menurutnya, pemilihan Ugak seoleh-oleh menggambarkan bahawa beliau mampu membawa lebih banyak pembangunan di Hulu Rajang dalam tempoh lima tahun lagi.

“Dua penggal lepas, beliau (Ugak) sudah menunjukkan prestasi cemerlang dalam mewakili suara rakyat di Hulu Rajang.

“Sekiranya diberi mandat untuk penggal ketiga nanti, ia sudah pasti merupakan kemenangan bagi semua rakyat di kawasan parlimen ini,” katanya.

Justeru, Chukpai turut mengingatkan pengundi di kawasan Hulu Rajang agar meneruskan sokongan  sekali gus dapat membela nasib rakyat di kawasan Hulu Rajang selama ini.

Dengan itu, ujarnya, semua kepimpinan di peringkat Dewan Undangan Negeri (DUN) khususnya Murum pastinya akan memberikan sokongan sepenuh terhadap calon daripada GPS itu.

See author's posts


Anak Sarawak terlantar di hospital Makkah, bil sudah cecah RM130,000

MAKKAH: Pesara guru dari Sarawak terlantar di Hospital Pakar Al-Noor di sini sejak hampir sebulan lalu kerana mengidap meningitis.

Jaliha Sakli, 56, berasal dari Kampung Pangtray, Daro dimasukkan ke Unit Rawatan Rapi (ICU) hospital itu pada 15 Januari lalu.

Dia bersama suami, Ahmad Abas Ali, 58, sudah selesai mengerjakan tiga kali umrah dan bersedia untuk berangkat pulang ke Malaysia apabila Jaliha dijangkiti meningitis.

Menurut Ahmad Abas, dia terpaksa menemani isterinya di hospital dan berulang alik dari hotel penginapan di Makkah untuk ke hospital sejauh  18 kilometer sama ada menggunakan teksi atau bas.

“Isteri saya koma selama 11 hari dan Alhamdulilah, Jaliha mulai pulih dan kini dimasukkan ke wad biasa tetapi masih lemah untuk berjalan.

“Sekarang saya binggung memikirkan bagaimana mahu menyelesaikan bil hospital yang hingga hari ini (semalam) sudah mencecah SR113,000 (RM130,000).

“Semakin lama kami di sini, bil itu akan terus meningkat,” katanya ketika menerima kunjungan Penasihat Editorial Eksekutif Utusan Sarawak, Kadir Dikoh yang kebetulan berada di sini untuk mengerjakan umrah bersama keluarga, di hospital itu petang semalam.

Orang ramai yang sudi memberi sumbangan boleh memasukkan derma terus ke akaun maybank 161109276756 milik Jaliha Sakli. Ahmad Abas boleh dihubungi melalui nombor 0198649009.

Ahmad Abas yang juga seorang pesara kerajaan berkata, bil hospital itu mungkin mencecah sehingga SR120,000 (RM138,590) dalam tempoh terdekat.

Ini berdasarkan bil harian hospital pakar itu menelan kos SR4,185 atau RM4,833.

Menceritakan lebih lanjut, Ahmad Abas berkata mereka berdua sebelum datang ke sini sudah menerima suntikan vaksin wajib untuk umrah/haji tetapi terkena juga.

Ada tiga jenis vaksin yang diberikan kepada jemaah haji dan umrah. Satu vaksin yang wajib manakala dua lagi disarankan.

Vaksin wajib adalah vaksin meningitis kerana penularannya berisiko yang menyebabkan inflamasi pada selaput yang melindungi otak dan sumsum tulang belakang. Penyakit ini berisiko tinggi terjadi di bahagian tertentu di dunia, terutama negara Arab Saudi sebagai tempat umat Islam menunaikan ibadah haji dan umrah.

Ahmad Abas yang berasal dari Kampung Sekaan Kecil di Daerah Matu berkata, mereka tiba di tanah haram ini pada 28 Disember lalu untuk pakej umrah selama 22 hari melalui sebuah syarikat swasta.

Namun, mereka berdua menerima ujian besar apabila Jaliha dijangkiti meningitis dan hingga semalam, sudah 27 hari menerima rawatan pakar di hospital.

“Selain bil hospital, saya terpaksa membayar hotel penginapan serta kos pengangkutan berulangalik ke hospital tanpa gagal setiap hari.

“Kini saya terpaksa pindah ke hotel yang tidak berapa jauh dari hospital.

“Doakan isteri saya terus pulih dan tidak sabar untuk balik ke Malaysia,” katanya.

See author's posts


Kreativiti dan sudut pandang baharu

Bimbingan Cerpen

MALAYSIA, dan seluruh dunia, belum bebas sepenuhnya daripada virus COVID-19 yang entah bila akan berjaya dihapuskan secara tuntas. Perintah Kawalan Per- gerakan yang mematuhi syarat Prosedur Operasi Standard selama dua tahun, menyebabkan sebahagian besar rakyat terpaksa melakukan kerja dari rumah. Bekerja dari rumah bukanlah hal yang menyeronokkan. Ada jiwa yang tertekan, mengalami gangguan mental dan dengan nekad menamatkan hayat diri sendiri. Lebih mencemaskan lagi, muncul pula serangan sampingan yang dipanggil gelombang varian Omicron.

Apakah suntikan demi suntikan yang diambil mampu menangkis serangan penyakit yang menakutkan itu? Sehingga kini masyarakat telah mematuhi nasihat dan anjuran yang dicadangkan oleh pihak Kementerian Kesihatan Malaysia demi melindungi diri sebagai ikhtiar. Tidak kurang juga, ada segelintir yang menentang program suntikan atas alasan-alasan yang bersifat spekulasi terhadap vaksin yang digunakan. Namun kerajaan lebih mengutamakan nyawa rakyat dan sentiasa memperingatkan bahawa langkah-langkah yang diambil sudah dikaji dengan mendalam. Kerajaan tidak akan melayan pelbagai teori liar di media sosial yang bertujuan menakut-nakutkan masyarakat. Siapakah yang benar dan siapakah yang salah?

Beriringan dengan isu semasa yang masih panas, cerpen pada kali ini, Mod Kuarantin, tulisan Benjamin Asin, cuba membawa perspektif baharu dengan gaya sains fiksyen untuk mempersembahkan betapa rumit dan canggihnya virus COVID-19 yang menyerang sistem imuniti manu- sia. Virus yang masih baharu itu, bukan sahaja sukar dikesan cara sebaran dan jangkitannya, malahan telah bermutasi semasa proses pembiakan dalam badan yang dijangkiti. Apabila ramai yang dijangkiti, maka besarlah kemungkinan untuk berlakunya mutasi dan terhasilnya varian baharu (Astro Awani, 3 Disember 2021). Lalu apa alternatif dan ikhtiar dilakukan pakar perubatan dalam mengendali kes demikian? Memakai pelitup muka, membersihkan tangan dengan sabun secara kerap dan penjarakan fizikal ialah kaedah yang terbaik pada masa ini untuk menghindari jangkitan virus COVID-19. Kos untuk pembelian vaksin pula menagih transaksi yang besar jumlahnya. Hal itulah yang membingungkan semua ahli per- ubatan dan penghuni dunia. Kehidupan yang sentiasa ber- kecamuk dengan pelbagai masalah kini bertambah mengerikan apabila munculnya pandemik yang tidak diduga itu.

Dalam cerpen Mod Kuarantin, pengarang telah melakukan eksperimen melalui watak utamanya yang berjuang membasmi serangan COVID-19. Leftenan AstroZeneca dijadikan watak utama sebagai pejuang di barisan hadapan (Unit Palang Vaksin). Melalui imaginasi kreatif, kita diperlihatkan beberapa orang ahli pasukan hadapan sedang berkawal di pelbagai kawasan seperti yang diarahkan oleh pihak pemerintah. Hukuman dikenakan kepada sesiapa sahaja yang ingkar kepada arahan. Namun, musuh (iaitu virus COVID-19) bermutasi, terbang bersama- sama dengan arah tiupan angin, lalu tersebar melalui hidung atau mulut hingga menyebabkan rakyat seolah-olah bagaikan mayat hidup. Tidak berasa bebas dan seperti banduan yang terpaksa patuh dengan setiap langkah ke- selamatan yang ditetapkan. Paling menghairankan, ada rakyat yang tidak terkena impak daripada virus COVID-19 apabila berada di luar, bahkan keadaannya seperti orang normal. Keadaan menjadi sebaliknya tatkala memasuki rumah. Ada yang mengalami perubahan aneh pada badan, hingga menyebabkan mereka pengsan dan terpaksa ditidurkan untuk mati. Bukan seumpama luka atau bisul yang nampak dalam pandangan mata kasar, koronavirus yang mencengkam dunia hanya mampu dikesan melalui mesin pengimbas yang diletakkan di beberapa buah premis penting.

Peperangan dengan pihak musuh yang bersifat halimunan menyukarkan misi Leftenan AstroZeneca bersama-sama dengan Leftenan Pfizero di bawah pimpinan Jenderal Ismail Sabru, Ketua Komander Kem Pertahanan Wilayah Darul Hana. Musuh mereka diberi nama Wilayah Tembok Barat, telah mencipta pula sistem halimunan dan itulah yang merumitkan misi peperangan. Siapakah pihak tentera dari Wilayah Barat yang menghasilkan teknologi baharu dilengkapi penawar untuk menentang ancaman dari Wilayah Tembok Besar? Saya fikir, ia mewakili maksud-maksud tertentu andai dikaitkan dengan punca-punca tersebarnya gejala COVID-19 bermula pada November 2019 di China.

Sesudah itu, senario semasa dunia menjadi berbeza sama sekali. Pandemik Covid-19 bagaikan terlalu liat untuk dibasmi. Sementara para pakar perubatan berikhtiar mencari jalan terbaik untuk meng- hentikan wabak maut itu, secara mengejut pula, timbul varian Omicron menambahkan mimpi ngeri buat manusia. Adakah vaksin yang disuntik belum berkesan sepenuhnya? Hal itulah ingin dibayangkan oleh Benjamin Asin melalui cerpennya.

Leftenan AstroZeneca dipilih oleh Ketua Komander Kem Pertahanan Wilayah Darul Hana untuk berhadapan dengan tentera musuh – virus COVID-19. Berdasarkan paparan skrin maklumat baharu, kononnya dalam badan Leftenan AstroZeneca memiliki keistimewaan yang tidak dimiliki oleh orang lain. Jenderal Ismail Sabru menyatakan bahawa sistem pertahanan yang dimiliki oleh Leftenan AstroZeneca mampu bertahan selama enam bulan dalam misi menangkis serangan daripada pihak musuh. Demikianlah bagaimana bermulanya Leftenan AstroZeneca dilantik sebagai Pasukan Tentera pada tahun 2018 di United Kingdom. Dan kini tugas pentingnya ialah mempertahankan keamanan Wilayah Darul Hana daripada ditembusi oleh serangan virus COVID-19 yang sehingga saat ini payah dimusnahkan. Leftenan AstroZeneca menjadi senjata rahsia dengan harapan mampu melawan sistem pertahanan daripada pihak musuh yang tidak kelihatan itu bermaharajalela di Wilayah Darul Hana.

Maka berangkatlah Leftenan AstroZeneca ke Wilayah Darul Hana bersama-sama dengan Leftenan Pfizero dan pakar seni mempertahankan diri kung fu bernama Leftenan Sinovaco.

Sudah jelas, ketiga-tiga nama yang dipilih oleh Benjamin Asin merupakan nama-nama jenis vaksin yang digunakan dalam program suntikan negara dalam usaha menjaga diri daripada wabak virus COVID-19. Leftenan AstroZeneca dilengkapkan dengan pakaian keselamatan sebagai penangkis senjata pihak musuh, perisai vaksin dan menggunakan mesin laser disinfeksi. Walaupun disediakan dengan mod kawalan dan mod pengimbas, sukar buat Leftenan AstroZeneca untuk mengagak keberadaan pihak musuh yang bakal muncul dari pelbagai arah tanpa mampu dilihat secara zahir. Namun bagaimana mereka berperang? Secara virtual/maya?

Pada babak inilah, kreativiti memainkan fungsinya. Pengarang menggambarkan melalui imaginasi yang direka sebagai- mana yang dipaparkan melalui petikan ini,

Oleh ROSLAN JOMEL

See author's posts


Keracunan Ikan Buntal: Laporan makmal dijangka siap tiga minggu lagi

JOHOR BAHRU: Jabatan Kesihatan Negeri Johor (JKNJ) masih menunggu laporan makmal berhubung keracunan ikan buntal yang mengakibatkan dua warga emas maut, baru-baru ini, yang dijangka diperoleh dalam dua hingga tiga minggu lagi.

Pengerusi Jawatankuasa Kesihatan dan Perpaduan negeri Ling Tian Soon berkata ia bagi melengkapkan kertas siasatan sebelum diserahkan kepada pejabat Timbalan Pendakwa Raya sebelum memutuskan tindakan seterusnya ke atas pembekal ikan tersebut.

Beliau berkata siasatan telah dijalankan oleh Pejabat Kesihatan Daerah Kluang dan Batu Pahat, selain Polis Diraja Malaysia turut membuka kertas siasatan berhubung kes tersebut.

“Kita sedang menunggu laporan daripada pihak makmal dan kita perlu berbincang dengan pihak Kementerian Kesihatan dan universiti tentang beberapa akta yang sedia ada ini, cukup tak sampai kita boleh dakwa pembekal tersebut.

“Siasatan masih dijalankan, harapnya dalam masa terdekat ini, kalau laporan (makmal) sudah keluar, kita akan umumkan perkembangan lanjut kepada pihak media,” kata beliau kepada pemberita selepas majlis berbuka puasa dengan pengamal media di negeri ini, di sini, malam tadi.

Beliau menambah hasil laporan forensik menunjukkan kedua-dua mangsa meninggal dunia akibat keracunan ikan buntal.

Ling berkata demikian ketika ditanya mengenai keluarga mangsa yang mahukan laporan daripada Jabatan Kesihatan Daerah mengenai kematian ahli keluarga mereka.

Menjawab pertanyaan pemberita sama ada penjualan ikan buntal boleh diharamkan di pasaran, beliau menasihatkan orang awam supaya tidak membeli ikan seumpama itu untuk dimakan.

Mengenai tindakan ke atas pembekal, Ling berkata JKNJ telah merampas ikan-ikan buntal yang dijual dan diambil sampel untuk siasatan lanjut.

Bulan lepas, sepasang suami isteri warga emas dimasukkan ke Unit Rawatan Rapi Hospital Enche’ Besar Hajjah Kalsom (HEBHK), Kluang, selepas mengalami keracunan ikan buntal, yang bekalannya diperoleh daripada penjual secara dalam talian melalui Facebook.

Wanita berusia 83 tahun itu meninggal dunia di hospital berkenaan pada 25 Mac manakala suaminya, yang berusia 84 tahun meninggal dunia di hospital sama pada Sabtu lepas. – Bernama

See author's posts


Sukma johor tidak batal

MENTERI Belia dan Sukan Datuk Seri Reezal Merican Naina Merican menegaskan bahawa temasya Sukan Malaysia (Sukma) Johor 2020 tidak akan dibatalkan.

Bagaimanapun, beliau berkata beberapa perubahan akan dilakukan termasuk mengadakan Sukan Para Sukma terlebih dahulu dan kemudiannya Sukma.

Sebelum ini, temasya dwitahunan terbesar negara yang sepatutnya berlangsung pada Julai, ditangguhkan ke tahun hadapan susulan penularan COVID-19.

“Setelah meneliti perkara yang dibentangkan oleh Sektariat Sukma Johor dalam mesyuarat hari ini, Jawatankuasa Tertinggi sebulat suara bersetuju supaya Para Sukma 2020 dianjurkan terlebih dahulu iaitu pada 8-13 Mac 2021.

“Ini mengambil perkiraan peperiksaan Sijil Tinggi Persekolahan Malaysia (STPM) yang akan berlangsung bermula 1-19 Mac yang setelah dihitung, hampir 171 orang atlet terlibat dalam peperiksaan tersebut,” katanya kepada pemberita selepas Mesyuarat Jawatankuasa Tertinggi Sukma Johor 2020 di Kota Iskandar baru-baru ini.

Reezal Merican berkata beliau akan mengadakan mesyuarat terakhir bersama jawatankuasa sama pada Disember ini bagi menentukan tarikh sebenar penganjuran temasya Sukma.

“Saya mengambil langkah secara lebih terancang kerana tindakan ini tidak akan menyebabkan kita melakukan perkara yang terburu-buru.

“Bayangkan kalau kita batal, kita telah hantar isyarat yang tidak betul kepada komuniti sukan kerana ini membawa kesan terhadap perkara seperti latihan dan penajaan,” katanya.

Mengulas lanjut mesyuarat berkenaan, Reezal Merican berkata pihaknya turut membincangkan mengenai penggiliran tuan rumah Sukma antara negeri dan pusat.

“Pihak kerajaan melalui Unit Perancangan Ekonomi telah sarankan supaya kami (kementerian) mengubah model penganjuran Sukma untuk mengurangkan beban terutama dalam aspek perbelanjaan modal yang menelan kos hampir suku bilion. Bayangkan, suku bilion perlu dibelanjakan setiap tahun.

“Meneliti keadaan itu, maka jawatankuasa tertinggi Sukma mencadangkan agar ia diadakan secara bergilir. Maknanya, dua tahun diadakan di negeri, manakala dua tahun berikutnya di Lembah Klang iaitu di Selangor dan Wilayah Persekutuan Kuala Lumpur bersama Majlis Sukan Negara (MSN).

“Ini sekali gus membolehkan kemudahan yang telah cukup lengkap di Selangor dan Kuala Lumpur  dapat diguna secara lebih kerap, dengan cara itu, kita tidak memerlukan perbelanjaan modal yang tinggi,” katanya.-Bernama

See author's posts


Ibisevic sumbang gaji kepada badan amal

PENYERANG veteran Vedad Ibisevic menyertai Schalke dengan perpindahan percuma dari Hertha Berlin semalam dan kemudian mengumumkan akan menyumbangkan gajinya kepada badan amal.

Penyerang Bosnia dan Herzegovina berusia 36 tahun itu menandatangani kontrak satu tahun, memperkuatkan skuad Schalke kendalian David Wagner setelah menjaringkan 127 gol dalam 340 penampilan Bundesliga untuk Hertha, Hoffenheim, Stuttgart dan Aachen.

Ibisevic berkata laporan bahawa dia hanya akan memperoleh 100,000 euro setahun di Schalke yang berhadapan kekurangan dana adalah “salah” tetapi menjelaskan mengapa dia masih mahu menyumbangkan gaji pokoknya, kemungkinan besar kepada badan amal di Gelsenkirchen.

“Jumlah yang dikatakan adalah salah, tetapi saya bercakap dengan ejen saya dan ingin membuat cerita yang bagus daripada semua ini,” kata Ibisevic kepada laman sesawang Schalke.

“Sudah tentu, Schalke berada dalam situasi kewangan yang sukar, tetapi itu tidak mengganggu saya kerana saya tidak berada di sini untuk mendapatkan wang, tetapi untuk bermain dalam Bundesliga.

“Oleh itu, kami bersetuju bahawa saya tidak akan mendapat gaji pokok, hanya yang saya perlukan untuk melindungi insurans, yang akan disumbangkan kepada badan amal dan saya akan bermain untuk bonus.”

Selepas peletakan jawatan bekas pengerusi jutawan mereka Clemens Toennies pada bulan Jun, Schalke mengakui memerlukan “simpanan besar-besaran” untuk bertahan.

Mereka memulakan musim Bundesliga baharu berdepan Bayern Munich pada 18 September.

Ibisevic telah menjelaskan motivasi utamanya untuk menyertai Royal Blues adalah untuk melanjutkan kariernya dalam Bundesliga.

“Schalke 04 adalah kelab yang sangat baik, anda tidak perlu berfikir dua kali untuk menyertai mereka,” desak Ibisevic, yang menjadi kapten Hertha musim lalu.

Schalke menamatkan musim lalu dalam prestasi yang menghampakan dengan 16 kekalahan berturut-turut.

Pada Sabtu, mereka meminjamkan pemain tengah AS, Weston McKennie, 22, salah seorang prospek paling cerah mereka, kepada Juventus dengan bayaran awal 4.5 juta euro. – AFP

See author's posts


Ibu wanita hilang di Thailand tidak percaya video ‘anak selamat’

KULAI: Ibu kepada Chong Sum Yee, 22, wanita Malaysia yang dipercayai hilang di Chiang Mai, Thailand, tidak mempercayai video anaknya mendakwa dirinya selamat dan sihat, yang tular beberapa hari kebelakangan ini.

Chee Choy Won, 50, berkata hal ini kerana akaun Facebook yang menggunakan nama ‘Moe Aye’ yang memuat naik rakaman video anaknya itu, tidak dikenali dan percaya ia adalah akaun baharu dibuat.

Beliau berkata, anaknya juga sukar untuk dihubungi dan mengelak setiap kali ditanya mengenai keberadaannya.

Menurut Chee, ia ditambah pula dengan gesaan anaknya yang mahu laporan polis ditarik balik ketika dia berjaya menghubungi anaknya itu pada 8.00 malam tadi menerusi aplikasi WhatsApp.

“Menerusi panggilan WhatsApp selama beberapa minit malam tadi, Sum Yee mengatakan dia selamat dan meminta agar kami tidak mencarinya serta menarik laporan polis tetapi suaranya agak laju dan kelam kabut.

“Setiap kali saya tanya dia berada di mana, dia tidak menjawab dan berulang kali beritahu dia selamat. Saya tidak pasti apa yang berlaku, tetapi (saya percaya) terdapat kemungkinan dia menjadi mangsa pemerdagangan manusia atau scam (penipuan),” katanya pada sidang media di Ibu Pejabat DAP Johor di sini, hari ini.

Ibu dua anak itu berkata dia turut berlepas ke Thailand bersama anak lelakinya Chong Jeng Wei, 23, dan Pengarah Pendidikan Politik DAP Johor Alan Tee Boon Tsong selama empat hari pada 6 Jun lepas bagi mengikuti perkembangan kes kehilangan anaknya.

Bagaimanapun, Chee berkata, pihak polis Thailand memaklumkan terdapat kemungkinan anaknya berada di Myanmar, justeru, Polis Thailand dan Myanmar sedang bekerjasama bagi mengesan Sum Yee yang sepatutnya pulang ke Malaysia pada 7 Jun lepas.

Sementara itu, Jeng Wei berkata dia musykil apabila adik perempuannya yang bekerja sebagai jurusolek di Kuala Lumpur memaklumkan pergi ke Thailand seorang diri kerana dia tidak pernah pergi ke luar negara bersendirian.

Jeng Wei berkata mereka semakin risau apabila Sum Yee memberi alasan ke sana atas urusan kerja yang telah dinafikan oleh majikan dan berharap agar dia segera ditemui.

Sebelum ini, laporan berita dipetik terdapat tiga video yang telah dimuat naik oleh seorang pengguna Facebook yang tidak dikenali bernama ‘Moe Aye’ di ruangan komen catatan Chee, memaparkan Sum Yee tersenyum serta berulang kali menyatakan “dia selamat dan sihat”.

Sum Yee dipercayai berlepas ke Chiang Mai, Thailand pada 29 Mei dan melakukan perjalanan sejauh 250 kilometer ke daerah utara Mae Sai di wilayah Chiang Rai, yang berdekatan dengan bandar Tachilek di Myanmar, iaitu lokasi kes-kes pemerdagangan manusia pernah dilaporkan.

Polis Diraja Malaysia juga dilaporkan sedang bekerjasama dengan Polis Thailand bagi mengesan Sum Yee dan berdasarkan siasatan awal, jurusolek itu telah menyeberang sempadan ke Tachilek, sejak 30 Mei lepas. – Bernama

See author's posts


Trump didakwa berhubung kes bayar sejumlah wang untuk tutup mulut

WASHINGTON: Bekas Presiden Amerika Syarikat (AS) Donald Trump kelmarin didakwa berhubung penglibatannya dalam kes membuat sejumlah bayaran kepada seorang pelakon filem ‘lucah’ , lapor Agensi Berita Xinhua.

Perkara itu turut disahkan oleh peguam Trump, Joe Tacopina dan Susan Necheles menerusi satu kenyataan.

“Presiden Trump didakwa. Dia tidak melakukan apa-apa jenayah. Kami akan berusaha bersungguh-sungguh menentang pendakwaan politik ini di mahkamah,” menurut kenyataan itu.

Trump, 76, dikatakan bekas presiden AS pertama dalam sejarah Amerika yang didakwa atas tuduhan jenayah yang masih belum didedahkan.

Tuduhan ke atasnya belum diumumkan pada masa ini, menurut CNN, memetik sumber.

Pejabat Peguam Daerah Manhattan Alvin Bragg dilaporkan akan menghubungi peguam Trump berhubung kes itu.

Bragg dan pembantunya telah menyiasat dakwaan yang mengatakan Trump ada membayar  sebanyak AS$130,000 kepada Stormy Daniels menjelang pilihan raya presiden 2016.

Bayaran itu bertujuan menghalang Daniels daripada mendedahkan kepada umum tentang dakwaan hubungan seksualnya dengan Trump pada 2006.

Trump dari parti Republikan yang menjadi presiden AS. berkhidmat dari 2017 hingga 2021, menafikan dakwaan itu serta menolak sebarang salah laku dan menyifatkan dakwaan itu sebagai bermotifkan politik.

Kes itu mendapat tumpuan memandangkan belum ada bekas presiden AS yang pernah didakwa atas pertuduhan jenayah apatah lagi tatkala Trump dikatakan mahu bertanding semula dalam pemilihan presiden akan dating. – Bernama – Xinhua

See author's posts


Saintis Vietnam temui agen antikanser daripada sekam padi

TOKYO: Saintis Vietnam, Prof Dr Tran Dang Xuan dan rakan-rakannya di Universiti Hiroshima, Jepun telah menemui agen antikanser dalam sekam padi.

Penyelidikan bertajuk ‘Mekanisme Sitotoksik Momilactones A dan B terhadap Leukemia Promyelocytic Akut dan Multiple Myeloma Cell Lines diterbitkan dalam majalah Cancers pada Oktober tahun ini, menurut agensi berita Vietnam (VNA).

Ini adalah kajian pertama yang menjelaskan mekanisme sitotoksik Momilactones A (MA) dan Momilactones B (MB) pada leukemia promyelocytic akut (APL) HL-60 dan pelbagai sel U266 myeloma (MM).

Selain itu, sebatian ini boleh menyebabkan penghentian fasa G2 dalam kitaran sel HL-60 melalui pengaktifan p-38 dan gangguan kompleks CDK1 dan cyclin B1, katanya.

Penemuan ini memberikan pandangan baharu mengenai sifat antikanser Momilactone, yang boleh menjadi premis untuk kajian masa depan dan pembangunan ubat antikanser berasaskan Momilactone.

Menurut VNA, Makmal Fisiologi Tumbuhan dan Biokimia di Universiti Hiroshima yang diketuai oleh Xuan adalah antara beberapa makmal di dunia yang boleh menulenkan lagi Momilactones daripada sumber semulajadi seperti beras.

Dalam kajian pada 2019, kumpulan itu menemui dan berjaya mengekstrak 600 mg MA dan MB daripada 30kg sekam padi.

Saintis itu berkata, banyak syarikat farmaseutikal di dalam dan di luar Jepun sedang bekerjasama dengan pasukannya untuk mengekstrak MA dan MB bagi membangunkan ubat-ubatan untuk meningkatkan sistem imun, ubat-ubatan antikanser, untuk merawat diabetes dan kosmetik.

– BERNAMA

See author's posts


FAM belum putuskan hantar pasukan B -19

PERSATUAN Bola Sepak Malaysia (FAM) belum memutuskan sama ada akan menghantar pasukan Bawah-19 (B-19) atau pasukan lain ke Sukan SEA 2021 di Vietnam.

Naib Presiden FAM Datuk S. Sivasundram berkata, keputusan hanya akan diputuskan pada Mesyuarat Jawatankuasa Pengurusan Pasukan Bola Sepak Kebangsaan, yang akan diadakan dalam masa terdekat.

“Sukan SEA kita belum tentukan, sebab ada mesyuarat Jawatankuasa Pengurusan Pasukan Bola Sepak bagi menentukan skuad mana akan dihantar ke Vietnam nanti. Sama ada B-19 atau pasukan mana,” katanya kepada pemberita selepas menghadiri Mesyuarat Pemilihan Kriteria Sukan SEA 2021 di Wisma OCM,baru-baru ini.

MOM sebelum ini mengumumkan untuk menghantar lebih ramai atlet muda bertanding di Sukan SEA Vietnam 2021, yang dianggap sebagai medan pendedahan terbaik bagi mempersiapkan pelapis negara sebelum beraksi di temasya lebih besar termasuk Sukan Asia dan Sukan Komanwel.

Sementara itu, Timbalan Pengerusi Jawatankuasa Futsal dan Bola Sepak Pantai FAM Md Dali Wahid berkata, FAM telah memberi cadangan kepada Majlis Olimpik Malaysia (MOM) dan Majlis Sukan Negara (MSN) untuk mewajibkan sukan futsal dipertandingkan di Sukan Malaysia (Sukma).

Jelasnya, cadangan itu adalah bagi memastikan sukan futsal berkembang dan dalam masa sama memberi pendedahan kepada pemain negara.

“FAM beri cadangan minta untuk wajibkan futsal wanita dan lelaki dipertandingkan di Sukma untuk penganjuran seterusnya. Tapi Sukma Johor memang tidak ada futsal. Hal ini adalah kerana pasukan futsal negara agak bagus di Asia Tenggara.

“Kalau ikut ranking dunia pun, Malaysia berada di kedudukan ke-67. Kita berpeluang untuk pergi jauh. Jika tiada pertandingan agak sukar untuk mencari pemain baharu,” katanya.- Bernama

See author's posts


20 belia jalani kursus kemahiran

KUCHING: Seramai 20 orang belia Kampung Tabuan Lot telah menjalani Kursus Asas Pengendalian Penghawa Dingin baru-baru ini untuk memperoleh pendedahan aspek kemahiran yang boleh dijadikan kerjaya dan sijil bagi menceburi bidang perniagaan.

Ahli Dewan Undangan Negeri (ADUN) Demak Laut Dr Hazland Abang Hipni berkata, kursus ini merupakan kesinambungan kursus yang pernah diadakan sebelum ini kepada belia-belia di Dewan Undangan Negeri (DUN) Demak Laut.

“Kursus kemahiran untuk para belia ini adalah program tetap untuk setiap kampung di kawasan DUN Demak Laut sejak beberapa tahun ini.

“Selain Kursus Asas Pengendalian Penghawa Dingin, turut diadakan Kursus Pendawaian, Kimpalan, Simen Fero, ‘Fibreglass’, Gunting Rambut, Makanan Sejuk, Pemasaran Atas Talian dan sebagainya.

“Ini bertujuan untuk memberikan pendedahan kepada belia tentang aspek kemahiran yang boleh dijadikan kerjaya dan memperoleh sijil bagi menceburi bidang perniagaan,” katanya.

Menurut Dr Hazland, selepas memperoleh ilmu kemahiran dan sijil, mereka yang berhasrat untuk menjadikan kemahiran ini sebagai kerjaya usahawan boleh memohon bantuan kepada Kerajaan Sarawak melalui Kementerian Perdagangan Antarabangsa dan Industri, Terminal Perindustrian dan Pembangunan Usahawan Sarawak (MINTRED) dan Perbadanan Pembangunan Ekonomi Sarawak (SEDC).

“Antara program yang telah disediakan Kerajaan Sarawak ialah Program Usahawan Teknikal dan Vokasional (USTEV), Program Graduan Ke Arah Keusahawanan (GERAK) dan Skim Pinjaman Industri Kecil dan Sederhana Sarawak (SPIKS)” jelasnya.

Tambah beliau, menerusi bantuan-bantuan Kerajaan Sarawak ini, belia boleh bergerak ke hadapan untuk terus menceburi bidang keusahawan yang boleh memberi pendapatan yang lumayan.

Oleh Cheryl Law

See author's posts


MA63: Perjanjian harus dipegang, mesti ditunai – PM

KUCHING: Kerajaan Persekutuan berpendirian setiap perjanjian yang dimeterai bersama Sabah dan Sarawak termasuk Perjanjian Malaysia 1963 (MA63) harus ditepati serta ditunaikan, kata Perdana Menteri Datuk Seri Anwar Ibrahim.

Anwar berkata selaku pemimpin nombor satu negara ketika ini, beliau bertanggungjawab memastikan perkara itu diteruskan dan mengakui sejak beberapa tahun kebelakangan ini, pelbagai usaha telah dilakukan oleh Kerajaan Persekutuan untuk mengembalikan hak itu termasuk meminda Perlembagaan Persekutuan.

“Kita perlu cuba selesaikan (isu MA63) secara bersungguh-sungguh dan bukan sekadar menjanjikan slogan politik untuk dapat sokongan daripada Sarawak atau GPS (Gabungan Parti Sarawak).

“Apabila kita lihat keadaan pembangunan di Sabah dan Sarawak terutama di kawasan pedalaman, saya tidak boleh nafikan ada tugas yang belum kita sempurnakan dengan baik,” katanya ketika berucap pada majlis jamuan negeri di sini malam ini.

Beliau juga berkata Malaysia merupakan sebuah negara persekutuan dan semangat perpaduan tidak akan dapat diperoleh sekiranya ada perasaan rakyat yang tergores.

“Tugas pemimpin itu merawat dan bukan untuk menambah luka, sebab itu saya lihat usaha ini sebagai menunaikan satu tanggungjawab.

“Saya terasa ketika mendengar keluhan Sarawak dan Sabah atau golongan minoriti yang merasakan mereka tidak berada dalam arus perdana pembangunan negara. Ini tidak wajar, maka harus kita rawat (situasi ini),” katanya.

Perdana Menteri hari ini memulakan lawatan kerja sulungnya ke Sarawak selama dua hari sejak dilantik ke jawatan itu pada November lalu.

Esok Anwar dijadual menghadiri mesyuarat Majlis Tindakan Pelaksanaan MA63 yang akan turut disertai Premier Sarawak Tan Sri Abang Johari Tun Openg dan Ketua Menteri Sabah Datuk Seri Hajiji Noor. – Bernama.

See author's posts


Perintah berkurung New Delhi dilanjutkan

NEW DELHI: Ibu negara India, New Delhi melanjutkan tempoh perintah berkurung ketika krisis Covid-19 negara itu meningkat dengan jangkitan dan kematian mencapai tahap tertinggi.

Sistem penjagaan kesihatan telah berjuang untuk mengatasi lonjakan besar dengan laporan kekurangan oksigen dan ubat-ubatan yang teruk serta keluarga pesakit meminta bantuan di media sosial.

India mencatatkan 349,691 kes baru dan 2,767 kematian dalam 24 jam terakhir yang tertinggi sejak bermulanya wabak ini.

Bandar raya utara yang merupakan rumah 20 juta penduduk dan paling teruk dilanda Covid-19 di India telah melanjutkan tempoh berkurung mulai semalam selama seminggu.

“Kami telah memutuskan untuk melanjutkan tempoh berkurung selama satu minggu,” kata Ketua Menteri Delhi, Arvind Kejriwal.

“Malapetaka korona (virus) berlanjutan dan tidak pernah berehat.

Pada Ahad lalu, Delhi melaporkan hanya kurang dari 23, 000 kes baharu dengan lebih daripada satu perempat daripada mereka yang diuji memberikan hasil positif dan merekodkan 350 kematian.

Perdana Menteri, Narendra Modi mengatakan dalam sidang radio bulanan pada Ahad lalu bahawa India dikejutkan oleh ‘taufan’ ketika beliau meminta penduduk untuk mendapatkan vaksin dan tidak terpengaruh oleh khabar angin mengenai vaksin itu.

Inida melakukan hampir 141 juta suntikan vaksin setakat ini, tetapi para pakar mengatakan program vaksinisasi besar-besaran perlu ditingkatkan secara signifikan di negara yang memiliki 1.3 bilion penduduk.

Terdapat kritikan yang semakin meningkat terhadap pentadbiran Modi atas tuduhan yang dianggap kurang siap menjelang lonjakan.

Pada Ahad lalu, Twitter mengesahkan ia menyekat berpuluh-puluh tweet yang kritikal terhadap krisis setelah tuntutan undang-undang dari New Delhi.

“Sekiranya (kandungan) ditentukan sebagai tidak sah dalam bidang kuasa tertentu, tetapi tidak melanggar peraturan Twitter, kami mungkin menahan akses ke kandungan di India saja,” kata gergasi media sosial itu dalam satu kenyataan.

Beberapa tweet termasuk komen termasuk daripada penggubal undang-undang pembangkang daerah, mengenai sistem penjagaan kesihatan yang padat.

Kementerian Teknologi Maklumat (IT) memberitahu AFP ia meminta Twitter untuk menghapus 100 siaran, sambil menambah bahawa terdapat penyalahgunaan platform media sosial oleh pengguna tertentu untuk menyebarkan maklumat palsu atau menyesatkan dan menimbulkan kepanikan mengenai keadaan Covid-19 di India. –AFP

See author's posts


Lapan dilantik sebagai ahli dalam Lembaga Amanah Yayasan Sarawak

KUCHING: Pelantikan seramai lapan Ahli Lembaga Amanah Yayasan Sarawak berkuat kuasa 1 Januari lalu terdiri daripada individu terpilih berdasarkan kebolehan dan pengalaman masing-masing.

Premier Sarawak yang juga Pengerusi Lembaga Amanah Yayasan Sarawak Datuk Patinggi Tan Sri Abang Johari Tun  Openg hari ini menyerahkan surat lantikan kepada lapan ahli lembaga terpilih itu.

Penyerahan surat lantikan telah disempurnakan di pejabatnya di Wisma Bapa Malaysia di sini menerusi satu majlis ringkas.

Menurut Abang Johari, tempoh pelantikan selama tiga tahun ialah sehingga 31 Disember 2025.

Majlis berkenaan menyaksikan Setiausaha Kerajaan Sarawak, Datuk Amar Mohamad Abu Bakar Marzuki sebagai Timbalan Pengerusi Lembaga Amanah Yayasan Sarawak.

Tujuh Ahli Lembaga Amanah Yayasan Sarawak yang lain adalah Setiausaha Kewangan Sarawak Dato Sri Dr Wan Lizozman Wan Omar, Penasihat di Pejabat Premier Sarawak (Pendidikan) Datuk Amar Micheal Manyin Jawong, Pengarah Pendidikan Negeri Sarawak Datu Dr Azhar Ahmad, bekas Ahli Dewan Undangan Negeri Machan Dato Sri Gramong Juna, Setiausaha Persekutuan Sarawak Ahmad Nadzri Mohd Hassan, Ketua Setiausaha Politik kepada Premier Sarawak Fazzrudin Abdul Rahman termasuk Presiden Persekutuan Persatuan Cina Bahagian Kuching, Samarahan dan Serian Dato Richard Wee Liang Huat.

Datuk Amar Micheal Manyin ketika ditemui media pada majlis penyerahan tersebut, mewakili ahli lembaga yang lain memberitahu, kerajaan kini  memfokuskan kepada pembangunan pendidikan di negeri ini.

“Kita diminta untuk bekerja keras kerana seperti yang diumumkan oleh Premier Sarawak, kerajaan akan memberi tumpuan yang besar kepada pendidikan.

“Yayasan Sarawak akan menjadi agensi utama untuk mewakili negeri di samping bertanggungjawab menyediakan bantuan kewangan universiti berprestasi seperti Curtin, Swinburne, ICATS dan yang lain-lain,” katanya.

Turut berpendapat sedemikian, Datu Dr Azhar juga menyatakan harapannya agar Yayasan Sarawak dapat terus berfungsi sebagai badan yang berkesan dan berdaya saing dalam membantu memajukan Sarawak ke arah masa depan yang lebih baik.

“Ya, fokus kerajaan sekarang melalui Yayasan Sarawak ialah pada pembangunan pendidikan, iaitu di pelbagai peringkat daripada peringkat sekolah sehingga ke peringkat pengajian tinggi.

Ujar beliau lagi, usaha ini dilakukan untuk menjadikan Sarawak sebagai negeri maju menjelang 2030 dengan Yayasan Sarawak akan menjadi badan utama untuk mencapai matlamat ini.

Untuk rekod, Yayasan Sarawak ditubuhkan oleh kerajaan untuk membantu masyarakat dalam pelbagai aspek kehidupan.

Yayasan Sarawak menjalankan pelbagai program social dan pembangunan termasuk bidang kesihatan, perumahan dan kemasyarakatan selain menyediakan biasiswa kepada pelajar berprestasi tinggi dan mempunyai potensi untuk berjaya dalam pelajaran dan kerjaya.

See author's posts


Pokok tumbang sebab angin kencang, halang laluan masuk kampung

BATU NIAH: Angin kencang dan hujan lebat sejak awal pagi tadi menyebabkan kejadian pokok tumbang di Kampung Tanjung Berlipat Ulu, di sini hari ini.

Sepasukan anggota bomba dari Balai Bomba dan Penyelamat Batu Niah dikerah ke lokasi kejadian sejurus menerima panggilan penduduk kampung terbabit.

Pemangku Bomba Miri Ahmad Nizam Sapaiee, berkata operasi memotong batang kayu yang tumbang itu bermula pada jam 8.51 pagi dan tamat dua jam kemudian sambil dibantu penduduk kampung.

Kejadian sebatang pokok tumbang telah menghadang jalan keluar masuk ke kampung itu

Kejadian pokok tumbang itu tidak melibatkan sebarang kecederaan.

Oleh Adum Liu

See author's posts


Pengasuh taska didakwa dera kanak-kanak

SEPANG:  Seorang pengasuh  taska mengaku tidak bersalah di Mahkamah Sesyen di sini semalam atas pertuduhan mendera seorang kanak-kanak perempuan di Taman Asuhan Kanak-Kanak (Taska) di sebuah hospital di Serdang pada 8 Jun lepas.

Nur Fatin Nabila Azmi, 23, didakwa dengan sengaja melakukan penderaan kepada kanak-kanak berumur setahun lapan bulan itu sehingga menyebabkan kecederaan fizikal terhadap mangsa yang dibacakan jurubahasa di hadapan Hakim Noor Hisham Ahmad Jaafar.

Dia didakwa mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM50,000 atau penjara maksimum 20 tahun atau kedua-duanya, jika sabit kesalahan.

Mengikut pertuduhan, kejadian dilaporkan berlaku kira-kita 10.30 pagi di sebuah pusat taska di kediaman kakitangan Hospital Serdang, Jalan Puchong, Kajang.

Terdahulu, Timbalan Pendakwa Raya Aiza Ali Raman menawarkan ikat jamin RM15,000 dengan seorang penjamin berserta syarat tambahan perlu melapor diri di balai polis berhampiran pada setiap awal bulan serta tidak mengganggu mangsa.

Hakim Noor Hisham membenarkan ikat jamin dikurangkan kepada RM10,000 dengan mengambil kira faktor tanggungan tertuduh yang mempunyai ibu bapa uzur dan menghidap penyakit kritikal.

Mahkamah menetapkan 26 Julai tarikh sebutan semula kes.

— Bernama

See author's posts


Warga Klef bukan OKU

Pada zaman sebelum teknologi perubatan berkembang di negara ini, warga klef atau sumbing adalah antara yang terjejas kehidupan mereka, baik semasa kecil mahupun hingga dewasa.

Bercakap dengan nada sengau serta nampak ‘sedikit kelainan’ pada bahagian mulut, menjadikan mereka bahan ketawa dan ejekan segelintir orang yang tidak prihatin akan nasib mereka.

Namun kini kepesatan teknologi perubatan mengubah igauan ngeri warga klef.  Dalam erti kata lain, walaupun lahir dengan sedikit kelainan fizikal tetapi penampilan dan suara mereka boleh dibetulkan menjadi normal sehingga bidang perubatan tidak mengkategorikan mereka sebagai Orang Kelainan Upaya (OKU).

Klef sebenarnya merujuk kepada pembentukan struktur bibir atau lelangit yang tidak normal, atau kedua-duanya sekali sehingga mereka yang bermasalah ini tidak dapat bercakap seperti orang normal yang lain.

Malah klef direkodkan sebagai masalah kongenital yang dihidapi oleh setiap 500 hingga 700 kelahiran di negara Asia dan tidak diketahui penyebabnya.

Menurut Ketua Jabatan Pembedahan Plastik dan Rekonstruktif Hospital Umum Sarawak (HUS), Dr. John Ranjit Nesaraj,  klef bibir melibatkan masalah pada strukrur bibir sahaja tetapi klef lelangit adalah masalah berkaitan dengan otot yang tidak terbentuk dengan betul di bahagian belakang mulut atau langsung tidak mempunyai lelangit.

“Kalau kita tak dapat tutup kerongkong semasa bercakap, angin yang sepatutnya keluar melalui mulut akan keluar melalui hidung.  Bila ini berlaku, keluarlah suara yang sengau,” katanya.

Sehingga kini dunia perubatan tidak dapat mengenalpasti punca klef tetapi teknologi perubatan mampu mengubah keadaan warga klef di seluruh dunia.

Kata beliau, di negara ini apabila ada kelahiran klef, pihak hospital akan mengenalpasti sama ada ia klef bibir atau klef lelangit, atau kedua-duanya sekali.

“Bayi berkenaan akan dirujuk kepada Pakar Kanak-Kanak, Pakar Pembedahan Plastik serta Pakar Pergigian Kanak-Kanak bagi mengesan masalah lain seperti gegendang telinga dan sebagainya.

“Bila bayi sudah berusia tiga bulan dan sudah mencapai berat yang sepatutnya, dia akan menjalani pembedahan membetulkan bibir.  Pembedahan lelangit pula akan hanya dilakukan apabila bayi berkenaan sudah berusia sembilan bulan hingga setahun,” kata beliau.

Selepas menjalani dua pembedahan ini, doktor akan memantau keadaan bagi memastikan telinga dan hidung dalam keadaan baik, pertumbuhan gigi sempurna dan parut tidak menonjol,” kata beliau.

Hanya selepas kanak-kanak itu mencapai usia sembilan tahun, baharulah satu lagi pembedahan dilakukan bagi memasukkan tulang di rahang agar gigi boleh tumbuh dengan betul, rahang menjadi lengkap dan hidung mendapat sokongan.

“Masalah orang klef ialah bahagian hidung mereka tidak mempunyai tulang, sebab itu bentuk hidung terturun.  Bila kita masukkan tulang, bentuk hidung akan naik kembali atau jadi mancung,” katanya.

Fasa terakhir perubahan ialah pada usia 15 hingga 16 tahun iaitu pada tahap muka sudah matang dan berhenti membesar.

“Kita akan tengok apa yang tinggal untuk dibetulkan.  Kadang-kadang parut nampak besar, hidung masih jatuh, bibir ternaik sedikit, jadi kita buat ‘final touch up’,” kata Dr. John.

Dr. John menambah kata, kebanyakan masalah klef dapat dibetulkan jika dirawat dengan awal, malah boleh ‘berubah’ menjadi normal dengan bantuan teknologi moden.

JADI MANGSA BULI

Sementara itu, Pengerusi Persatuan Klef Bibir & Lelangit Malaysia (CLAPAM), Zainal Azhar Ahmad berkata, sebelum ini ibu bapa yang mempunyai anak klef akan ‘membetulkan’ bibir anak mereka sahaja tetapi tidak lelangit.

“Ini masih mewujudkan masalah pertuturan sengau dan tak jelas,” kata beliau.

Menurut beliau, CLAPAM memandang berat masalah klef kerana sedar ia boleh mencetuskan masalah sosial seperti kes buli hingga ponteng sekolah di kalangan kanak-kanak klef yang akhirnya menimbulkan masalah lain seperti tidak mahu ke sekolah, gagal mendapatkan pekerjaan yang diidamkan dan sebagainya.

Justeru CLAPAM membantu pesakit klef dari mula iaitu dari mereka masih bayi lagi dengan menyediakan peralatan menyusu khas secara percuma untuk memudahkan ibu bapa yang mempunyai bayi klef.

“Kami letakkan botol susu dan puting khas ini di mana-mana hospital dan kami juga membantu membiayai pembedahan bayi klef bagi keluarga dengan pendapatan RM3,000 ke bawah,” kata beliau sambil menambah, CLAPAM menangani antara 60 hingga 90 kes pembedahan klef setiap tahun di negara ini.

Untungnya kata beliau, kerajaan memberi subsidi besar untuk pembedahan klef dengan 90 peratus kos ditanggung oleh Kerajaan.

“Disebabkan itu, kos pembedahan klef di hospital kerajaan hanya di antara RM50 hingga RM1,000 berbanding kos di hospital swasta yang mencecah RM10,000 bagi satu-satu pembedahan,” kata beliau.

SINAR BAHARU

Kebimbangan yang bersarang di hati Cathrynica Limgai selepas anaknya Eveajovelyn Atryqasha dilahirkan dengan masalah klef, terlerai selepas anaknya itu selesai menjalani pembedahan bibir  pada usianya tiga bulan.

“Bersyukur sangat-sangat kerana anak saya selamat menjalani pembedahan pertama pada Disember 2019.  Saya lega semuanya berjalan lancar dan sekarang menunggu pembedahan kedua untuk membaiki lelangitnya,” kata ibu muda ini.

Mengimbas kenangannya semasa kali pertama melihat Eveajovelyn selepas melahirkan, Cathrynica berkata dia tidak terkilan melihat kelainan pada anaknya itu kerana selama ini memang mengharapkan kehadiran cahaya mata dalam hidupnya.

“Saya redha, saya tak rasa apa-apa.  Malah saya bersyukur dengan kelahirannya kerana selama ini saya nak sangat cahaya mata.  Lagipun saya fikir, pada zaman ini macam-macam boleh jadi,” tambahnya.

Memang benar kerana kini wajah Eveajovelyn yang sudah menginjak usia 10 bulan kelihatan cukup comel dan sentiasa ceria.

Perasaan yang sama dirasakan oleh Siti Huzaimah Ibrahim apabila anaknya Irfan Harith Ziqri selamat menjalani pembedahan membetulkan lelangit ketika anaknya itu berusia tujuh tahun.

“Saya amat bersyukur kerana Irfan dapat menjalani kehidupan seperti orang lain sekarang ini.  Sebelum ini bimbang juga bagaimana dia akan bersekolah dengan keadaannya begitu,” tambah Siti Huzaimah.

Oleh Haini Darani

See author's posts


Tiga lagi individu dapat dokumen sementara

BEKENU: Seramai tiga lagi individu berusia 21 tahun ke bawah memperoleh Dokumen Sementara Individu Tanpa Kewarganegaraan Sarawak (DSITKS) daripada Kementerian Pembangunan Wanita, Kanak-kanak dan Kesejahteraan Komuniti (KPWK).

Tiga penerima DSITKS tersebut adalah lelaki berusia 19, Lectio Divino Kon dan dua adik-beradik iaitu seorang lelaki, 12 dan perempuan, 9 iaitu Mohammad Shahzwan Abdullah dan Qistina Syazwani Abdullah.

Timbalan Menteri KPWK Datuk Rosey Yunus berkata, dokumen itu penting supaya mereka yang tidak mempunyai kewarganegaraan terutama kanak-kanak boleh mendapat akses pendidikan dan perkhidmatan kesihatan.

Rosey berkata pengeluaran DSITKS adalah pelengkap kepada arahan Menteri Dalam Negeri, Datuk Seri Saifuddin Nasution Ismail untuk menggunakan resit permohonan kewarganegaraan menurut Perkara 15A, Perlembagaan Persekutuan yang dikeluarkan oleh Jabatan Pendaftaran Negara bagi kemasukan ke sekolah dan mendapat perkhidmatan kesihatan di klinik yang disediakan oleh kerajaan di Sarawak.

“Melalui DSITKS yang dikeluarkan oleh Kerajaan Sarawak, sekolah dan klinik awam mampu mendapat maklumat tentang pemegang dalam bentuk satu instrumen yang padat dan telah diluluskan oleh Jabatan Premier,” katanya.

Beliau berkata demikian pada Majlis Penyerahan DSITKS di Pejabat Daerah Subis, hari ini.

Turut hadir, Pegawai Daerah Subis Norlila Ulis dan Pembantu Pegawai Tadbir Daerah Kecil Niah Fazly Juna serta ibu bapa penerima penerima dokumen sementara tersebut.

Menurut Rosey lagi, mereka yang layak memegang DSITKS adalah individu/kanak-kanak yang dilahirkan di Sarawak, dengan salah seorang daripada ibu bapa kandung mereka adalah warganegara Malaysia pemastautin Sarawak dan memiliki sijil lahir yang didaftarkan di Sarawak serta berstatus warganegara yang belum ditentukan, sudah memohon kewarganegaraan Malaysia menurut Perkara 15A, Perlembagaan Malaysia dan berumur 21 tahun ke bawah.

Katanya, tempoh yang disasarkan bagi pengeluaran DSITKS adalah 37 hari bekerja, dengan tempoh sah laku pula adalah selama dua tahun dari tarikh kelulusan pengeluarannya.

“Satu daripada matlamat utama bagi pengeluaran DSITKS adalah agar kanak-kanak yang belum mempunyai status kewarganegaraan dapat diterima masuk ke institusi-institusi pendidikan awam di Sarawak tanpa memenuhi syarat memiliki pas pelajar kerana kanak-kanak tersebut tidak layak untuk dikeluarkan dengan pas pelajar mengikut tafsiran dan peraturan Jabatan Imigresen Malaysia Sarawak.

“Kumpulan kanak-kanak tersebut tidak layak untuk diberi pas pelajar memandangkan mereka tidak memiliki sebarang pasport antarabangsa atau pengiktirafan kewarganegaraan dari mana-mana negara lain setelah dilahirkan di Sarawak,” katanya.

Menjelas lanjut, beliau berkata DSITS adalah bertujuan khusus untuk memberi individu berkaitan akses kepada pendidikan dan perkhidmatan kesihatan awam di Sarawak.

“DSITKS bukanlah satu dokumen kewarganegaraan atau janji untuk pemberian kewarganegaraan Malaysia,” katanya.

Sementara itu pada 16 Mac lalu, Menteri KPWK Dato Sri Fatimah Abdullah berkata, antara 1 November 2022 sehingga 10 Mac 2023, sebanyak 394 permohonan bagi DSITKS telah diterima dan daripada jumlah itu, sebanyak 175 pemohon memenuhi syarat manakala 219 pemohon tidak memenuhi syarat yang ditetapkan.

Katanya setakat ini, sebanyak 86 permohonan yang memenuhi syarat telah mendapat kelulusan Jabatan Premier Sarawak dan dikeluarkan dengan DSITKS pada 24 Februari 2023.

Daripada jumlah tersebut pula, beliau berkata sebanyak 13 penerima sudah mendapat kelulusan status kewarganegaraan Malaysia di bawah Perkara 15A, Perlembagaan Persekutuan oleh Menteri Dalam Negeri pada 9 Mac 2023.

“Justeru, hanya 73 pemohon diserahkan dengan DSITKS bagi kumpulan yang pertama ini,” katanya.

Oleh Adum Liu

See author's posts


Masjid al-Aqsa dibuka semula

AMMAN: Masjid al-Aqsa di Baitulmaqdis akan dibuka kepada para jemaah pada Ahad ini selepas ia ditutup selama lebih dua bulan untuk membendung penularan wabak koronavirus (Covid-19).

Wakaf Islam yang ditugaskan untuk menjaga masjid yang menjadi kiblat pertama orang Islam itu bersetuju membenarkan solat jemaah didirikan di al-Aqsa mengikut garis panduan untuk mencegah wabak tersebut.

Jurucakapnya, Khalil Assali berkata, jemaah yang hadir ke al-Aqsa perlu mematuhi langkah keselamatan yang ditetapkan Kementerian Kesihatan Palestin.

“Kami mengarahkan para pengawal untuk mengambil langkah berjaga-jaga bagi mengelakkan kesesakan terutamanya di pintu masuk masjid,” katanya.

Pembukaan semula masjid ketiga paling suci orang Islam itu dijangka menarik sejumlah besar jemaah yang tidak mahu melepaskan peluang berjemaah buat kali pertama untuk solat Subuh.

Sementara itu, Pengarah Dana Diraja Hashemite untuk Pemulihan al-Aqsa, Wasfi Kailani memaklumkan segala persiapan yang diperlukan telah dibuat untuk memastikan keselamatan para jemaah.

“Seluruh kompleks al-Aqsa dinyahkuman dan lakaran bulatan juga sudah dibuat untuk memastikan para jemaah melaksanakan langkah penjarakan sosial,” katanya.

Menurutnya, mereka turut menggunakan bantuan sukarelawan tempatan untuk memantau para jemaah bagi memastikan pembukaan semula masjid itu berjalan lancar dan pematuhan peraturan yang ditetapkan.

Difahamkan, para jemaah juga dinasihatkan untuk memakai topeng muka dan mulut dan sarung tangan serta membawa sejadah sendiri.

Setakat ini, Palestin merekodkan 435 kes jangkitan dan tiga kematian akibat Covid-19. – AFP

See author's posts


Langkah tepat kembalikan kegemilangan

JALINAN kerjasama diantara Perbadanan Sukan Sarawak (SSC) dan Persatuan Bola Sepak Sarawak (FAS) telah berjaya menganjur Liga Bola Sepak SSC-FAS 2021 boleh dianggap sebagai langkah tepat dalam mengembalikan kegemilangan bola sepak di negeri kita.

Menteri Belia Dan Sukan Sarawak, Datuk Seri Abdul Karim Rahman Hamzah berkata penganjuran liga ini juga telah memberi peluang kepada ramai pemain yang berusia bawah umur 25 tahun untuk menunjuk bakat mereka dan bersaing dengan rakan sebaya yang datang dari setiap bahagian di Sarawak.

“Kejohanan bolasepak tempatan ini turut memberi landasan kepada para pemain untuk menunjukkan aksi dan komitmen yang mantap.

“Apa yang saya lihat tahap permainan pemain cukup memberangsangkan. Saya percaya ramai pemain yang menyertai tidak pernah bermain di atas padang tiruan,” katanya semasa berucap merasmikan penutupan Kejohanan Liga SSC-FAS 2021 di Bintulu, baru-baru ini.

Justeru, Abdul Karim berkata kejohanan ini memberi pengalaman baharu kepada mereka dan diharap ramai bakat-bakat baharu di kalangan pemain yang menyertai pertandingan ini akan terpilih mewakili negeri selepas ini.

“Untuk itu, kita tidak akan berhenti untuk mengadakan kejohanan dan acara-acara sukan supaya kita tidak lagi ketinggalan seperti dua tahun lalu.

“Usaha kita ini juga selaras dengan impian untuk menjadikan Sarawak sebagai kuasa sukan pada masa akan datang,” ujarnya.

Pada masa sama, beliau akan terus memberikan sokongan moral dan kewangan bagi meneruskan kejohanan ini kerana melalui pertandingan seperti ini kita dapat mengenal pasti bakat-bakat baharu, untuk diketengahkan ke peringkat yang lebih tinggi.

Dalam pada itu, Abdul Karim turut menyampaikan hadiah kepada juara Liga SSC-FAS 2021 yang disandang oleh pasukan Sri Aman FA.

Turut disampaikan ialah anugerah pemain terbaik perlawanan akhir dan juga Anugerah Kasut Emas telah dinobatkan kepada bekas penyerang muda skuad negeri, Mohd Adif Salim yang merupakan pemain Sri Aman FA.

Turut hadir Setiausaha Tetap Kementerian Belia dan Sukan Nancy Jolhi, Presiden FAS Datuk Posa Majais serta barisan Exco FAS dan pegawai SSC.

Oleh ADI SAFARMAN

See author's posts


Ibu tunggal cekal teruskan kehidupan

“APABILA jadi ibu tunggal usah menoleh ke belakang lagi, jangan dikenang kisah silam.

“Kisah lampau itu jadikan pengalaman dan pengajaran, tanamkan niat murni dan rancang hala tuju kehidupan dengan baik… percayalah tuhan sentiasa ada bersama kita,” demikian luahan ibu tunggal Samsiah Othman, 46, sambil disokong oleh rakan-rakannya Noorhayati Yusof, 48, dan Noor Shakilah Abdullah, 53, yang juga senasib dengan beliau.

Memegang status ibu tunggal bukanlah sesuatu yang mudah di samping memikul tanggungjawab besar sebagai ibu dan ayah untuk membesarkan anak-anak.

Namun, biar apa pun rintangan yang dilalui, kasih sayang dan pengorbanan seorang ibu sememangnya tiada tolok bandingnya.

TIGA KERJA DALAM SATU MASA

Bergelar ibu tunggal sejak 2014, Samsiah seorang bekas anggota tentera berkata cabaran terbesar baginya adalah kekangan kewangan di samping membesarkan seorang anak lelaki Orang Kurang Upaya (OKU) yang menghadapi masalah autisme.

Wanita itu yang berkhidmat selama 21 tahun dengan jawatan terakhir sebagai ketua kerani berpangkat staf sarjan di Kementerian Pertahanan berkata, sepanjang bergelar ibu tunggal pelbagai pekerjaan sampingan dilakukan bagi menampung kehidupan serta permata hatinya, Amir Hamzah Ibrahim, 15.

Antaranya termasuklah sebagai pelayan restoran, pengawal keselamatan dan menyanyi di majlis kahwin.

“Macam-macam kerja saya buat untuk menampung kehidupan. Saya terpaksa buat kerja sambilan sebab banyak hutang dan komitmen, sukar jika hanya mengharap pada satu pekerjaan sahaja. Perbelanjaan bulanan hanya beli beras dan telur sahaja… hendak beli sayur bimbang tak cukup duit, sebab kena fikir untuk kegunaan lain yang lebih utama seperti perbelanjaan minyak motor dan kereta,” katanya kepada Bernama ketika ditemui di Bukit Antarabangsa di sini, baru-baru ini.

Di samping mempunyai penyakit kencing manis dan saraf serta mendapatkan rawatan di Hospital Angkatan Tentera Tuanku Mizan, Samsiah pada masa sama turut menyara bapanya yang uzur dan menghidap penyakit kencing manis, darah tinggi, buah pinggang dan sakit jantung.

Berpendapat masyarakat tidak seharusnya memandang serong terhadap status ibu tunggal, beliau berkata nasib setiap insan berbeza termasuk wanita yang terpaksa berdepan keretakan rumah tangga atau kematian suami sekali gus hilang tempat bergantung.

IBU TUNGGAL PERLU KUAT

Bagi koreografer, Noorhayati atau lebih mesra dengan panggilan ‘Why’, hidup sebagai ibu tunggal memang ada perit jerihnya kerana semua urusan terpaksa dilakukan seorang diri.

Noorhayati yang lebih 12 tahun hidup sebagai ibu tunggal berkata golongan itu harus segera bangkit selepas diuji dengan kegagalan atau kehilangan serta penting untuk mereka mempunyai kerjaya sendiri.

Selain bekerja sebagai koreografer, beliau juga merupakan artis budaya yang mengajar ramai artis tempatan menari serta turut mengendalikan syarikat pengurusan acara dan mempunyai kedai kostum.

Baginya, fokus utama adalah kerja dan tidak memikirkan hal remeh lain termasuk persepsi negatif masyarakat yang sesetengahnya kurang senang dengan status ibu tunggal.

Turut berkongsi kisah, Noor Shakilah berkata kehidupan selepas pemergian suami tercinta memerlukan kekuatan dari sudut mental dan fizikal.

AKTIF BERPERSATUAN

Sementara itu, Penasihat Persatuan Kebajikan Ibu Tunggal Syuhada, Aminah Hussin berkata ibu tunggal harus bijak mencari platform untuk mengetengahkan kebolehan dan bakat yang ada dalam diri mereka.

Ini termasuklah menceburkan diri dengan persatuan dan pertubuhan bukan kerajaan (NGO) yang dapat melatih ibu tunggal agar bangkit, kembali yakin selain merebut pelbagai peluang untuk mengubah dan memajukan diri mereka.

Aminah pada masa sama berkata golongan ibu tunggal di luar bandar khususnya perlu ‘keluar dari kepompong’ dan memajukan diri melalui saluran sepatutnya.

“Nasihat saya kepada ibu tunggal di luar sana, aktiflah dalam persatuan, banyak peluang pekerjaan menanti apabila kita aktif. Ramai ibu tunggal di luar sana yang telah terbukti berjaya apabila mereka terus positifkan diri dan berubah kepada kehidupan lebih baik,” katanya sambil menambah Persatuan Kebajikan Ibu Tunggal Syuhada yang terletak di Taman Maluri, Cheras telah melahirkan ramai ibu tunggal berjaya dalam pelbagai bidang termasuk pelancongan dan perniagaan. – Bernama

See author's posts